iPad kasutusjuhend - VI. osa. Contacts, Notes ja Maps rakendused (apps)\niPad kasutusjuhend - VI. osa\nContacts (Kontaktid), Notes (Märkmik/Bloknoot) ja Maps (Kaardid) rakendused (apps)\nContacts app (Kontaktid)\nAsukohtade/asupaikade leidmine ja vaatamine\nSinu kontaktide asukohad, järjehoidjad (Bookmarks) ja hiljuti külastatud asukohad (Recents)\nSinu enda käesoleva asukoha leidmine\nKaardi vaated (Map Views)\nKus ja kuidas lülitada sisse seda 3D tänava vaadet?\n'Maps' Sinu teejuhi- ja suunanäitajana\n< Tagasi iPad tahvelarvuti V. ossa\nEdasi iPad tahvelarvuti VII. ossa ->\nContacts app (Kontaktid):\nSee iPad Contacts programm (app) sünkroniseerib kontaktide info MobileMe, Mac OS X Address Book, Yahoo! Address Book, Google Contacts, Windows Address Book (Outlook Express), Microsoft Outlook või Microsoft Exchange rakendustega. Saab kontakte otsida, muuta, lisada või kustutada ja seejärel sünkroniseerida nad Sinu kompuutrisse tagasi. (Näiteks kui Sa kasutad 'Google Mail (GMail)' postkasti, siis pannakse pärast sünkroniseerimist kõik Sinu GMail postkasti kontaktid ka siia Contacts app'i alla.)\niPad laseb Sul lihtsalt pääseda ligi ja redakteerida oma personaalset, töö jms kontaktide loetelu. Sa võid seal oma kontakte otsida ja Sa võid otse sealt saata e-maili mingile oma kontaktile.\nKontaktide lisamine ja sünkroniseerimine:\nSa võid kontakte lisada järgmisel moel:\n1) Sisestad uued kontaktid otse iPad Contacts programmis.\n2) Sünkroniseerid iTunes tarkvara kaudu oma kontaktid kas Google või Yahoo! meilipostkastist, näiteks kui Sa kasutad 'Google Mail (GMail)' meilipostkasti, siis tee:\n- Ühenda oma iPad tahvelarvuti kompuutriga ja vali iTunes vasemas paanis "DEVICES" alt oma iPad seade;\n- Ava paremal pool iPad'i seadistamise aknas Info paan/vaheleht;\n- Nüüd veendu, et seal oleks linnuke ruudus Sync Contacts with ja vali seejärel kõrvalasuvast rippmenüüst näiteks Google Contacts (juhul kui Sa kasutad GMail postkasti). Siis kliki kõrval nupule 'Configure' ja sisesta oma Google ID (email aadress) ning parool. Kõik sellised kontaktid lisatakse ka iPad tahvelarvuti Contacts (Kontaktid) app'i.\n3) Kui Sa sead oma iPad tahvelarvutis üles MobileMe või Microsoft Exchange kasutajakonto, kus on ka 'Contacts' lubatud.\nUute kontaktide lisamine:\n1) Toksa HOME ekraanil Contacts ikoonile.\n2) Avatakse Contacts app (siin on kasutajal juba GMail kontaktid sünkroniseeritud), kus toksa all ristiga nupule:\n3) Ekraanile ilmub klaviatuur ja hakka selle abil sisestama uue kontakti andmeid. Toksa vajalikule tekstiväljale ja tipi andmed, siia võib sisestada igasuguseid andmeid, näiteks: Eesnime, perekonnanime, firma nime, mobla numbri, Email aadressi, kodulehe URL aadressi, veel lisaaadresse, märkusi (notes), kontakti pildi ja võib lisada veel juurde ka lisaväljasid. (Keri sõrmega allapoole, siis näed kõiki tekstiväljasid.)\nFoto saad lisada nii et toksad üleval "add photo" ruudule, selle peale ilmub lisaaken, kus toksa kas Saved Photos võis siis Photo Library reale ja vali foto välja ning toksa paremal üleval nupule Use. (Kõik fotod võetakse Photos rakendusest.)\n4) Kui said uue kontakti info sisestamisega valmis, siis toksa paremal üleval nupule Done:\nMärkus: Kui Sa tahad mingid andmed uue kontakti infost üldse välja lülitada, siis toksa vastava tekstikasti vasemal poolel asuvale punasele keelumärgile (vaata eelmist pilti) ja seejärel toksa nupule Delete.\n5) Pärast nupule Done toksamist näed Sa järgmist pilti:\nKui Sa toksad nüüd paremal poolel antud kontakti email aadressile, siis avatakse Mail app ja Sa võid kohe hakata kirja kirjutama. Kui Sa toksad seal kontakti kodulehe URL aadressile, siis avatakse Safari brauser koos selle kodulehega.\nOlemasoleva kontakti redakteerimine:\n1) Toksa vasemal loetelus vajalikule kontaktile ja seejärel toksa all Edit nupule.\n2) Sisesta uued andmed või redakteeri vanu ja kui valmis, siis toksa üleval paremal nupule Done.\n1) Toksa loetelus vajalikule kontaktile, siis toksa all Edit nupule.\n2) Keri allapoole ja toksa punasele Delete Contact nupule ning seejärel toksa kinnitusaknas nupule Delete.\nNB! iPad'i ekraani klaviatuuri kasutamisest loe sealt.\nNotes app, see on mugav märkmete sisestamiseks vajalik mäkmik või bloknoot; Notes = suur ekraan + ekraani klaviatuur. Neid märkmeid/meeldetuletusi võib otse sealt ka emailiga teele saata; oma märkmeid võib ka sünkroniseerida kompuutris oleva Mail või Microsoft Outlook või siis Outlook Express programmiga. Sa võid oma märkmeid vaadata ja sisestada nii horisontaal- kui ka vertikaalvaates. Kui Sinu iPad on pööratud vertikaalasendisse, siis toksa ülal vasemal Notes nupule, et näha oma märkmete loetelu ja et avada mingit märget, toksa talle seal loetelus - pilt. Horisontaalasendis ilmub see loetelu kohe ka vasemasse poolde ja jooksev märge (ülestähendus) on punase ringi sees - pilt.\nSa võid kirjutada nii horisontaal- kui ka vertikaalasendis:\n- Ava 'Notes' tarkvara ja toksa ülal vasemal Notes nupule, et avada loetelu. Et mingit juba olemasolevat märget redkteerida, toksa temale selles loetelus. Seejärel toksa märkmikulehele ja selle peale ilmub ekraanile klaviatuur - hakka tippima...\n- Ava 'Notes' tarkvara ja toksa ülal paremal nupule, et alustada järgmise uue ülestähenduse sisestamist ning selle peale ilmub kohe ka virtuaalne klaviatuur - hakka tippima (pilt).\n- Ava 'Notes' tarkvara ja toksa vasemal loetelus mingile juba olemasolevale märkmele, et teda redakteerida. Seejärel toksa paremal märkmikulehele, mille peale ilmub klaviatuur ja hakka tippima:\n- Ava 'Notes' tarkvara ja toksa ülal paremal nupule, et alustada järgmise uue ülestähenduse sisestamist ning selle peale ilmub kohe ka virtuaalne klaviatuur - hakka tippima...\nKõik märkmed loetelus on reastatud viimase kirjutamise kuupäeva järgi, kus kõige hilisem ülestähendus asub nimekirja tipus. Kui Sa avad järgmine kord Notes app'i, siis on seal avatud viimati loetud/redakteeritud ülestähendus. Loetelu kuvab igast märkmest mõned esimesed sõnad. Toksa loetelus mingile mäkmele, et teda lugemiseks või siis redakteerimiseks avada.\nNotes app'i nupud ja temaga töötamine:\nEt avada uut märget/ülestähendust: Toksa ülal paremal nupule ja hakka tippima. Kui valmis, siis võid avada järgmise uue või vana märkme või siis Notes app'i sulgeda ja see märge salvestatakse.\nEt olemasolevat märget lugeda/redakteerida: Toksa loetelus mingile märkmele või siis toksa allääres eelmisele noolnupule või järgmisele noolnupule.\nEt olemasolevat ülestähendust redakteerida (muuta/täiendada): Ava vajalik märge ja toksa lehel suvalisse kohta, et "tellida" ekraanile klaviatuuri - hakka tippima.\nMärkme kustutamine: Ava kustutatav märge, toksa nupule ja seejärel toksa Delete Note.\nÜlestähenduse Emailiga ärasaatmine: Ava vajalik ülestähendus/märge ja toksa all ümbriku nupule.\nMaps (kaardid), see põnev rakendus lubab Sul näha maakera suvalist kohta nii klassikalises, satelliit, hübriid kui ka maastiku vaates. Sa saad siin kaarte zuumida, vaadata 'Google Street View' vaates (st tänava ja 3D vaates). Tänava vaadet ei saa kaugeltki veel igal pool kasutada (k. a. Tallinn ja terve Eesti), aga eks asi paraneb tasapisi. Sa võid leida üles ka enda käesoleva asukoha jne...; kaarte saab ka alla laadida (Mail programmi abil).\nAsukohtade/asupaikade leidmine ja vaatamine:\nSa võid asukohti otsida, leida oma käesoleva asukoha, "torgata" nööpnõela kaardil sinna kohta, mida Sa tahad ära tähistada ja lülitada sisse kaardi erinevaid vaateid (k. a. 'Google Street Views' vaade).\nAsukohtade otsimine; Sinu kontaktide asukohad, järjehoidjad (Bookmarks) ja hiljuti külastatud asukohad (Recents):\nSa võid asukohti otsida mitmel moel: aadresside, ristmike, piirkondade, orientiiride/kurvide, järjehoidjate (bookmarks), kontaktide või postiindeksite (zip code) kaudu.\nNB! Kui Sinu Contacts (Kontaktid) rakenduses on kontaktide kohta sisestatud ka nende aadressid (riik, linn/maakond, tänav, postiindeks), siis avades Maps rakenduses Contacts lehe, saad Sa kaardil leida ruttu oma mingi kontakti elukoha. Kui Sa leiad ja lisad Maps rakenduses mingile vanale kontaktile (või lood seal uue kontakti) ise tema elukoha, siis ilmub see automaatselt ka sinna Contacts rakendusse. Edaspidi tuleb sellest veel juttu.\n1. Toksa paremal ülal otsingukastile, et tuua ekraanile klaviatuuri.\n2. Tipi otsingukasti aadress (Tallinn) või mingi muu otsinguinformatsioon.\n3. Toksa klaviatuuril Otsi (Search) klahvi.\nKui tahad mingit asukohta ära tähistada, siis vajuta seda sõrmega ja hoia all kuni sinna langeb (vist kosmosest) nööpnõel ( ); alltuleval pildil on see nööpnõel (pin) Tallinna peale pandud:\nAlljärgneval pildil tehti järgmist:\n- Algul vajutati nööpnõela pead ja hoiti sõrme all kuni ilmus asukoha nime ning sinise infomärgiga teade (vaata ülemist pilti);\n- Seejärel toksati sellele sinisele märgile (vaata ülemist pilti) ja selle peale ilmus vastav info- ja käskudega aken:\nSuumimine suuremaks: Vajuta kahe sõrmega kaardile ja lohista nad lahku. Või siis toksa 2x sellele kohale, mida Sa tahad suurendada. Tee jälle 2x toks, et veelgi rohkem suurendada.\nSuumimine väiksemaks: Vajuta kahe sõrmega kaardile ja lohista nad kokku. Või siis toksa kaardile 'kahe' sõrmega. Toksa jälle kahe sõrmega, et kaarti veelgi rohkem vähendada.\nPanoreerimine (pan) või kerimine (scroll): Lohista sõrmega üles, alla, vasemale või paremale, et vaadata kaardi mingit muud osa.\nEt vaadata Sinu kontaktide asukohti: Toksa üleval nupule ja ilmub alltoodud pilt. Juhul kui seal on avatud mingi muu vaheleht (st Bookmarks või Recents), siis toksa selle akna paremal allääres Contacts nupule. Nüüd toksad siin mingi oma kontakti nimele ja juhul kui Contacts app'is on tema kohta ka aadress olemas, siis viiakse Sind kaardil otse tema elukohta (mitte alati küll päris täpselt, aga enam-vähem).\nKui Sinu Contacts (Kontaktid) rakenduses on kontaktide kohta sisestatud ka nende aadressid (riik, linn/maakond, tänav, postiindeks), siis avades Maps rakenduses selle ülaltoodud Contacts lehe, saad Sa kaardil leida ruttu oma mingi kontakti elukoha. Kui Sa leiad ise ja lisad Maps rakenduses mingile vanale kontaktile (või lood seal uue kontakti) tema elukoha, siis ilmub see automaatselt ka sinna Contacts rakendusse.\nKontakt peab omama vähemalt ühte aadressi. Kui tal on rohkem aadresse, siis toksa ühele neist. Kui kontaktil aadressi ei ole, siis avatakse tühi leht, mis teatab: "No Street Addresses" - pilt.\nKui Sa avad aga Contacts rakenduse ja kui seal on mõnel kontaktil ka aadress märgitud, siis toksates sellele aadressile, avatakse Maps app koos kaardiga, kus kuvatakse Sinu tuttava elukoht (mitte alati küll päris täpselt, aga enam-vähem).\nMaps rakenduse abil mingile uuele või siis vanale kontaktile tema asukoha (elukoha) lisamine (Maps kaardilt leitud asukoha):\n- Ava Maps rakendus ja tipi üleval otsingukasti asukoha info ja vajuta klaviatuuril Otsi (Search) klahvi. Oletame, et Sa tahad kiiresti leida üles Aucklandi linna ja lisada ta kas siis mingile oma vanale kontaktile või siis luua antud linnaga seotult uue kontakti. Seega tipi otsingukasti sõna Auckland (Sa ei pea alati täpselt sisestama, võid ka sõna valesti tippida, üldjuhul leitakse üles - vähemalt tuntumad kohad) ja vajuta klahvile Otsi. Kohe kuvatakse antud linna asukoht ja sinna pannakse automaatselt ka see nööpnõel:\n- Nüüd toksa seal sinisele märgile (vaata ülemist pilti) ja ilmub järgmine aken, kus toksa nupule Add to Contacts:\n- Nüüd on Sul kaks võimalust:\na) Kui Sul tõesti keegi juba olemasolevatest kontaktidest (kes on Contacts app'i sisestatud) elab seal Aucklandi linnas, siis toksa nupule Add to Existing Contact nupule, otsi see kontakt ilmuvast loetelust üles ja toksa tema nimele. Seejärel toksa väljaspool seda akent, et teda sulgeda - pilt.\nb) Kui Sul ei ole antud isikut veel oma Contacts rakendusse sisestatud, siis toksa siin eelmises aknas nupule Create New Contact. Sisesta ilmuvasse "New Contact" aknasse vajalik info ja kui valmis, siis toksa üleval paremal nupule Done - pilt.\nMõlemal juhul lisatakse see Auckland linn kui 'aadress' sinna Contacts app'i ja kui Sa ta avad ning toksad antud kontakti "Auckland aadressile" (pilt), siis avatakse kohe Maps rakendus kaardiga, kus kuvataksegi see Aucklandi linn. Teine võimalus sinna minna on, et avad kohe Maps rakenduse, toksad üleval nupule, siis avad nupu Contacts kaudu kõikide kontaktide vahelehe, otsid selle kontakti üles ja toksad tema nimele...\nSee Aucklandi linn oli siin lihtsalt näiteks toodud, tegelikult võid Sa palju üksikasjalikumalt otsida ja lisada oma kontaktile juba täpse aadressi. Sa võid otsida linnade, tänavate, alevike, asulate, külade, maakondade jne järgi. Kui otsid mingi tänava nime järgi, siis on mõtekas tippida otsingukasti nii tänava nimi kui ka linna nimi, sest neid ühe nimega tänavaid on paljudes linnades ja Sulle võidakse pakkuda hoopis "valesid" linnasid mitte aga vajalikku linna.\nEt vaadata Sinu järjehoidjaid (bookmarks): Toksa üleval nupule ja ilmub alltoodud pilt. Juhul kui seal on avatud mingi muu vaheleht (st Contacts või Recents), siis toksa selle akna allääres Bookmarks nupule. Kui Sa toksad seal mingile oma järjehoidjale, siis viiakse Sind kaardil antud asukohta. Nupu Edit kaudu võid mingi olemasoleva kontakti siit lehelt kustutada: toksad nupule Edit, siis toksad vajalikule kontaktile ja seejärel nupule Delete (teda ei kustutata Sinu Contacts app'i loetelust).\nSiia Bookmarks lehele lisad vajalikud järhehoidjad nii:\n- Paned Maps kaardil vajalikku kohta nööpnõela ( ), siis vajutad talle sõrmega ja ootad kuni ilmub väike pealkirjake;\n- Toksad seal pealkirjal sinisele märgile ja toksad seejärel ilmuvas aknas nupule Add to Bookmarks;\n- Ilmub klaviatuur ja Sa võid soovi korral uue järjehoidja nime muuta või mitte seda teha ning kui valmis, siis toksa nupule Save.\n- Toksa väljaspool akent kaardil suvalisele kohale, et seda akent sulgeda.\nEt vaadata neid kohti, kus Sa viimati kaartidel viibisid:Toksa üleval nupule ja ilmub alltoodud pilt. Juhul kui seal on avatud mingi muu vaheleht (st Contacts või Bookmarks), siis toksa selle akna allääres Recents nupule. Kui Sa toksad siin lehel migile hiljuti külastatud asukohale, siis viiakse Sind kaardil täpselt sinna kohta. Nupul Clear abil võid selle nimekirja siin kustutada: toksa Clear ja seejärel toksa nupule Clear All Recents.\nNB! Kuidas üleliigsetest nööpnõeladest lahti saada?\n- Toksa mittevajalikule nööpnõelale, siis toksa ilmuval pealkirjal sinisele märgile (pilt) ja seejärel toksa Remove Pin lingile (pilt).\n- Kuid alati seda 'Remove Pin' käsku ei ilmugi sinna hüpikmenüüsse ja seda seepärast et antud nööpnõel on seotud kas Sinu kontaktide loetelus oleva aadressiga, Sinu poolt loodud järjehoidjaga (bookmark) või siis Sinu poolt otsingukasti kaudu leitud asukohaga (sellised nööpnõelad on punast värvi). Et sellisest nööpnõelast lahti saada, tee järgmist:\n* Mine antud nööpnõela (või ühe- ja sama nimega nõõpnõelte) asukohta. Teed seda kas mõõda kaarte ise liikudes või siis "Bookmarks" või "Recents" menüüde kaudu.\n* Toksa algul paremal üleval otsingukastile ja seejärel toksa seal x sümbolile, et tühjendada see otsingukast ning ühtlasi eemaldada ka see nööpnõel - pilt.\nKui Sul on seal ühe- ja sama nimega nööpnõelu suurem hulk, siis koristatakse nad kõik ära. Näiteks kui Sa otsisid üleval otsingukasti kaudu mingit asukohta ja selle tulemusena leiti mitu samanimelist kohta, siis saad eeltoodud puhastamismeetodi abil neist korraga lahti.\nMärkus: Mui Sa leiad kaardil mingi huvitava koha ja soovid sellest kellelegi teatada (näiteks minule), siis tee järgmist:\n- Pane Maps kaardil vajalikku kohta nööpnõel ( ) ja seejärel vajuta talle sõrmega ning oota kuni ilmub väike pealkirjake;\n- Toksa seal pealkirjal sinisele märgile ja seejärel toksa ilmuvas aknas nupule Share Location,\n- Uues aknas vali kas e-maili, sõnumi või siis säutsu ("kraaksumise") saatmise nupp:\nSinu enda käesoleva asukoha leidmine:\nToksa kaardi ülemisel ribal kompassi noole nupule ja selle peale ilmub kaardi sinna kohta, kus Sa parasjagu oma iPad tahvelarvutiga asud, üks sinine kerakujuline marker:\nKui 'Maps' ei suuda Sinu asukohta just kõige täpsemalt määrata, siis ilmub selle sinise markeri ümber veel ring. Selle ringi suurus sõltub sellest et kui täpselt suudeti Sinu asukoht määrata, mida väiksem see ring on, seda täpsemalt tuvastati:\nAntud juhul eksiti umbes mõnekümne meetriga.\nKasuta digitaalset kompassi: Toksa üleval teist korda sellele kompassi noole nupule ja see nupp muutub nüüd selliseks nupuks ja kaardi paremasse nurka ilmub väike digitaalne kompass , mis peab näitama põhja poole.\nSa pead kompassi kalibreerima siis kui Sa kasutad teda esimest korda ja seda tuleb vahel harva ka tulevikus teha. Kui digitaalse kompassi sisselülitamisel ilmub selline kalibreerimise sümbol, siis keeruta iPadi õhus number kaheksa kujuliselt/suunas. Mine selleks ajaks igasugustest magnetlainete lähteallikatest eemale (näiteks nagu kompuuter või iPhone jne).\nKui valmis, siis toksa uuesti sellele nupule.\nMärkus: Veel üks leitud asukohaga näide (tehtud iOS 5 versiooniga iPad tahvelarvutis) - pilt.\niPad kasutab 'Location Services' abi, et määrata Sinu asukohta. Location Services aga kasutab lokaalsest WiFi võrgust kättesaadavat informatsiooni ja seda juhul kui Sul on Wi-Fi sisse lülitatud - see vahend ei ole aga kõikjal kättesaadav. Veendu, et Sul oleks Location Services sisse lülitatud: Toksa Setting -> Location Services ja lülita Location Services asendisse ON. Et pikendada aku eluiga võid selle 'Location Services' siis välja lülitada kui Sa seda ei kasuta.\nMärkus: On välja pakkuda ka üks alternatiivne kompass:\nCompass for iPad (Free): Kompass iPad'i jaoks, vaata et Sa ei viibiks magnetlainete läheduses, näiteks nagu kompuuter ja iPhone. See kompass võib teha järgmist:\n- Saab kasutada nii horisontaal kui ka vertikaalrežiimis (orientatsiooniga)\n- Kuvab praegused/käesolevad laiuskraadid (latitude) ja pikkuskraadid (longitude)\n- Toetab nii Geograafilist Põhja (Geographic North) kui Magneetilist Põhja (Magnetic North)\n- Töötab 3G või WiFi iPad tahvelarvutiga\n- Ilus ja lihtne disain\n'Compass' nõuab ainult Sinu käesolevat asukohakoordinaate, et kalibreerida end goegraafilise põhjaga (Geographic North).\nKaardi vaated (Map Views):\nSa võid valida klassikalise (classic), satelliit (satellite), hübriid (hybrid) või reljeef/maastiku (terrain) vaate. Peale selle võid Sa sisse lülitada ka 3D tänava vaate (Google Street Views) ja seda loomulikult juhul kui see kättesaadav on. Väga-väga paljudes kohtades sellist mõnusat vaadet veel nautida ei saa (sh ka Eesti), aga neid kohti tuleb üha juurde ja ka Eestis käisid juba vastavad asjapulgad eeltöid tegemas (momendil kuvatakse Eesti kohta natuke vananenud satelliitfotosid, mis ei ole päris õiged)...\nEt kaardi vaadet muuta:\n- Toksa või siis lohista kaardi alumist paremat nurka:\n- Toksa Classic, Satellite, Hybrid või Terrain vaatele; see vaade, mis on aktiveeritud, muutub siniseks ja tema järele ilmub "linnuke":\nSa ka sisse lülitada 3D tänava vaate (Google Street Views) ja seda loomulikult sel juhul kui ta on antud asukohas kättesaadav. Väga-väga paljudes kohtades sellist mõnusat vaadet veel nautida ei saa (sh ka Tallinn ja Eesti), aga neid kohti tuleb üha juurde ja ka Eestis käisid juba vastavad asjapulgad eeltöid tegemas (momendil kuvatakse Eesti kohta natuke vananenud satelliitfotosid, mis ei ole päris õiged)...\nEt lülitada sisse seda 3D 'tänava vaadet' (street view), pead Sa toksama nööpnõela "pealkirja" vasemas otsas asuvale sümbolile ja tee selleks järgmist:\n1) Otsi kaardil vajalik koht üles ja pane sinna see nööpnõel (pin).\n2) Seejärel vajuta seda nööpnõela sõrmega, hoia sõrme all ja selle peale võib ilmuda kolme tüüpi hüpikaknaid (pealkirju) ning need on:\n- Selline pealkiri, kus seda sümbolit ei olegi ja seega Sa ei saa 3D tänava vaadet käivitada:\n- See sümbol küll ilmub, aga ta on tuhmi värvi ( ) ja kui Sa sellele sümbolile toksad, siis ei juhtu midagi. See näitab, et tänava vaade on küll kättesaadav, aga seda mitte antud momendil:\n- Kui see sümbol ilmub ja kui ta on ligipääsetav, siis toksates antud sümbolile, lülitatakse see 3D tänava vaade sisse:\n3) Kui Sa toksad sümbolile, siis lülitatakse antud asukoha 3D tänava vaade sisse. Sa võid nüüd sõrmega lohistada üles-alla, vasemale-paremale, panoreerida (pöörata) 360°. Kaardi paremas allnurgas asuv ümmargune ring näitab pildi käesolevat vaadet (kraade). Toksa üks või kaks korda sellele valgele laiale noolele, et liikuda mõõda tänavat edasi.\nKui Sa tahad 3D tänava vaate jälle välja lülitada, siis toksa sellele samale kaardi paremal allnurgas asuvale ümmargusele ringile - pilt.\nMärkus: Kui Sa toksad nööpnõela pealkirja paremas otsas asuvale sinisele sümbolile (pilt) ja kui antud asukohale on 3D tänava vaade kättesaadav, siis võid ka selles infoaknas endas antud 3D vaate sisse lülitada - toksa seal sellele sümbolile:\n'Maps' Sinu teejuhi- ja suunanäitajana:\nMaps appi üheks tähelepanuväärsemaks vahendiks on suundade (ka sõidusuundade) kättenäitamine, Sa võid suuna kätte saada suvalise kahe punkti vahel. Sulle pakutakse terve posu vajalikku informatsiooni, mis on seotud Sinu igasuguste sõitude ja käikudega, näiteks nagu sõidumarsruut, transiit, jala kõndimise suunad ning distantsi kauguse ja selleks kuluva aja mõõtmine.\nPaigalda oma stardi- ja sihtpunkt ning Sa võid seda teha mitmel viisil:\n1) Esimene variant: Sa võid seda teha ise visuaalsel teel ja oletame, et me tahame sõita Elvast ----> Otepääle. Otsi kaardil vajalik algpunkt (antud juhul siis Elva linn) üles ja vajuta temale hoides sõrme all kuni antud kohta langeb nööpnõel (pin) - . Seejärel vajuta talle sõrmega ja oota kuni ilmub väike pealkirjake kus toksa selle paremas otsas asuvale väiksele sinisele märgile. Nüüd toksa ilmuvas infoaknas "Directions From Here" lingile:\nSelle peale ilmub ekraanile klaviatuur, tipi tema abil üleval "End" tekstikasti oma sõidu sihtpunkt/lõpp-punkt, antud juhul siis Otepää ja vajuta klaviatuuril klahvi Otsi:\nPärast klahvile "Otsi" vajutamist ilmub umbes järgmine pilt - pilt.\n2) Teine variant oma stardi- ja sihtpunkti äranäitamiseks: Tipi üleval paremal otsingukasti oma stardipunkt, antud näite puhul siis Elva ja selle peale tuuakse kaardil Elva linn esile ning sinna langeb automaatselt ka see nööpnõel (pin). Edasi tegutse täpselt samamoodi nagu seda tegime ka siin eelpool "Esimene variant" punktis.\n3) Kolmas variant oma alg- ja lõpp-punkti kättesaamiseks: Käivita Maps app ja toksa kaardi vasemal ülanurgas Directions (suunad) nupule, mille peale ilmub ekraanile klaviatuur ning paremale ülanurka kaks tekstikasti. Tavaliselt, juhul kui Sinu asukoht on kättesaadav ja kui Settings appi aknas on "Location Services" funktsioon sisse lülitatud, siis ilmuvad sinna vasemasse Start tekstikasti sõnad "Current Location" ning kaardil näidatakse see koht ka ära kui Sinu stardipunkt. Kuid antud juhul otsime me hoopis Elva ja Otepää suunda ning toksame seega sellele vasemale tekstikastile ja tipime sinna Elva. Seejärel toksame parempoolsele "End" tektikastile ja tipime sinna Otepää ning kui valmis, siis toksame klahvile Otsi - pilt.\nKui valmis, siis toksa all klahvile Otsi:\nMärkus: Kui Sul on vajalik aadress oma kontaktide loetelus olemas, siis võid üleval toksata ka nupule ja valida sealt vajaliku isiku ning toksata seejärel kas Directions To Here või Directions From Here lingile. Kui toksad seal paremal üleval kahe tekstikasti vahel asuvale nupule, siis muudetakse suunad vastupidiseks.\nNüüd hakka oma sõidusuunda lähemalt uurima või hakka kohe sõitma või kõndima:\nÜkskõik millise eeltoodud kolmest variandist Sa oma suuna kättesaamiseks valisid, ilmub lõpptulemusena ikka see juba eelpool toodud ja ka all toodud kaart:\nNüüd toksa kaardi allosas sinisel tööriistaribal vasemal vastavale nupule, et valida oma liikumise viis: kas sõidad autoga ( ), sõidad bussiga või ühistranspordiga linnas ( ) või siis kõnnid hoopis jala ( ) ja selle peale kuvatakse kohe ka sinise värviga suund, mis viib Sind algpunktist lõpp-punktini - antud juhul siis Elvast ---> Otepääle. Nende kolme nupu kasutamise võimalus sõltub sellest, et millise teega ja asukohaga tegemist on, selle näite puhul saab siin kasutada seda autoga ( ) ja jala ( ) nuppe.\nKui ilmub see sinine tööriistariba, siis on seal vaikimisi aktiveeritud vasempoolsem autoga ( ) nupp ja kaardile ilmub kohe ka sinist värvi sõidusuund, kus punase nööpnõelaga on tähistatud sõidu sihtpunkt. [Seda ühistranspordi ( ) nuppu ei olegi meil mõtet toksida, sest see funktsioon ei tööta Eesti jaoks...]\nSeejärel võid teha ühte järgmistest:\n- Kui tahad sõidusuunda vaadata sammude kaupa, siis toksa paremal nupule Start (vaata eelmist pilti) ja seejärel toksa sealsamas edasi või tagasi noolele:\n- Kui tahad vaadata sõidusuuna etappe loeteluna, siis toksa algul nupule Start ja toksa seejärel vasemal otsas nupule (vaata eelmist pilti) ning ilmub järgmine pilt:\nKui toksad siin loetelus mingile reale (elemendile), siis kuvatakse kaardil sinist värvi joonega ainult antud teelõik (läbitav teelõik). Loetelus kuvatakse iga elemendi juures ka antud teelõigu pikkus/vahemaa (kilomeetrites/miilides või meetrites/jardides: 1 jard = 91,4 cm; 1miil = 1,609 km). Linnast väljasõitu kuvatakse väga täpselt jupi-kaupa ja sadades meetrites/jardides või suuremate linnade puhul ka kilomeetrites/miilides. (Sealjuures tehakse "peatus" ka teele ettejäävate bordellide ja joomakohtade juures, et Sa võiksid vahepeal lõõgastuda ning elu nautida... - kasuta juhust muidu võib 'Maps' app saada väga pahaseks ja keelduda Sinuga igasugusest edaspidisest koostööst ning suunanäitamisest...; näiteks Tallinna Linnavalitsuse kohta ilmus järgmine üsna pädev teatemullike - pilt.):\nElvast väljasõidu teelõik - pilt.\nEt seda teelõikude loetelu menüüd sulgeda, toksa tema vasemas ülanurgas nupule.\nEt vaadata oma hiljutisi suundasid, toksa selleks üleval kas nupule ja vaata Recents alt või siis toksa paremal otsingulahtrisse.\nKui tahad vaadata vastupidist sõidusuunda, siis toksa otsingulahtri 'Start' ja 'End' tekstikastide vahel asuvale nupule. Seda nuppu võid kasutada ka siis kui tahad tellida tagasi seda esialgset sinist tööriistariba.\nToksa sellel tööriistaribal nupule, et vaadata jala minemise suunda. Seda võiks teha ikkagi linnade, alevike ja maakohtade puhul mitte aga näiteks Elva ja Otepääga seoses, vaevalt, et Sa soovid Elvast jala Otepääle lonkida, aga kes teab... (võib olla suuskadega?).\nKui Sa sulged Maps appi ja seejärel ta uuesti avad, siis kuvatakse täpselt seesama kaart, mis oli ka siis kui Sa ta sulgesid. Et kustutada mälust oma viimast sõidusuunda ja et eemaldada kaardile panduid nööpnõelu, tee järgmist:\n- Toksa vasemale 'Start' otsingukastile ja seejärel toksa nupule Clear. Siis toksa otsingukasti paremas otsas asuvale nupule:\n- Seejärel toksa parempoolsele 'End' otsingulahtrile ja siis toksa seal samuti sellele nupule.\nMärkus: Juhul kui see võimalik on, siis kasuta suurlinnades liikumiseks ka seda 3D tänava vaadet...\n< Tagasi iPad tahvelarvuti I. ossa ja SISUKORDA


Miks II pensionisammas pole investeering - Finantsblogi\ninvesteeringud, kogumispension, pension, pensioni II sammas, pensionifondid\nüle pika aja. Põhimõtteliselt olen sinuga 100% nõus.\nIse pean seda investeeringuks, ja olen jälgimise alla võtnud, sest arvan, et ma pean sellest rahast kõike teadma ja oskama selle raha liigutamise kõiki võtteid. Ja põhjusel, et ma ei unustaks ära, et selline asi mul on ja sellega on võimalus ühte-teist ka teha. Üle üldse on pensioniga mul nii, et ma ei usalda riiki, selles osas ja arvan, et riik ei saa minu vanaduspõlve kindlustamisega hakkama ja kui ma tahan, et see oleks vähegi inimlik ja väärikas, pean ma ise sellega tegelema.\nÜhest küljest olen ma samuti Tauno sinuga nõus aga teisest küljest tooksin siia juurde ühe põhjuse, milleks Eesti riigil tervikuna on seda pensionisammast hädasti vaja.\nOletame, et II pensionisamba kogumine kaotataks ära või muutuks see niiöelda vabatahtlikuks. Kohe peale seda väheneks elanike säästetav või summa sadu või tuhandeid kordi väiksemaks. Kõik lihtsalt kulutaksid ka selle summa lisaks kõigele muule rahale ära.\nEnamus inimesi säästaks vähem kui praegu pensionikontole seda natukestki kogudes. See kogutav summa seal on tegelikult ma arvan isegi rohkem mõtteviisi külvamiseks – väga paljude inimeste jaoks on see esimene ja võibolla kauaks ajaks ka ainus “investeering” või säästetud raha üldse. See annab neile mõnes mõttes idee, et tegelikult oli ka neil võimalik midagi säästa ja mitte ära surra seepeale.\nViimaseks – kui II sammas homsest lõpetada, siis lisandub see nende inimeste lisaülalpidamise koormus nende inimeste õlule, kes töötavad tollel ajal ja makse maksavad. Minu ja Sinu lapsed ühesõnaga… Kui nad midagi omakorda skeeme välja ei mõtle…\nÜhesõnaga kokkuvõtteks – minu meelest pole ei minul ega sinul seda II sammast vaja aga Eesti riigil ja tema elanikel üldises plaanis on.\nTõsi on, et oma raha fondi paigutades anname ära konrtolli. Kui fondil läheb hästi, siis vedas, kui halvasti, siis ei saa me ka midagi teha. Võime vaid teise fondi vastu vahetada.\nKas läheb hästi või halvasti – fond saab oma tasu ikka. Fondijuhil pole aga vastutust meie pensionikindlustamise ees. Kui ikka väga halvasti läheb, läheb tema teisele tööle. Vaene pensionär oled Sina.\nII samba osas pole meil valida – las ta siis tiksub pealegi. Vali see fondihaldur, keda Sina paremaks pead ja kõik. Küll aga peame hoolitsema selle eest, et meil oleks siis ka investeeringud, mida ise kontrollida saame. Igakuine imvesteering ei pea olema suur, aga nagu teame, on oluline varakult alustada.


Salongipere puhkemaja ookeani poole - Dream Houses - 2020\nBohemlik-stiilses mereäärses stiilis on see ookeanivaade, mis vastab kõigile ideaalse puhkemaja kriteeriumidele. See ebatavaline unistuste maja elab Lõuna-Aafrika Atlandi ookeani rannikul koos tuulega ja loodetega. Idülliline keskkond, mida Côté Ouest teeb piltide avastamiseks ...\nSee on nagu on lõpus 44 hektarit Ferret ... oleme Lõuna-Aafrika Atlandi ookeani rannikul! Vabadus, sõprus, suplemine, surfamine ja jalutamine on selle puhkemaja programmis, mis on ette nähtud boheemliku merekabinana. Vitamiiniga rikastatud suvine stiil jäljendamiseks.\nVaadake ka> 10 deco ideed, mis muudavad puhkuse soovi!\nKirglik neitsi kohtade pärast, pekstud teelt, avastas Rob selle erakordse saidi peaaegu kolmkümmend aastat tagasi. "Ma olin 16. Minu vana van Volkswagen'i katusel asuv lainelaud, ma sõitsin läänerannikul, otsides ideaalset paari päeva veetmise võimalust ja aju üksi, ütleb Robert McClelland.\nVäljas söögituba võimaldab õhtusööki. Põõsaste eest kaitstud koht sobib paremini tuulepäevadele.\nSee oli ilmutus! Ma leidsin selle päeva minu paradiis ja ma ei lõpetanud kunagi tagasi tulekut, kuni ma leidsin müügiks maad. "Kümme aastat möödub ilma, et Rob oma unistust mõistaks. 26-aastaselt omandab noormees mere ja mägede vahel ülimalt säilinud maa, kus ta veedab oma puhkuse, laagrid ja korraldab sõpradega suurepäraseid reise. ”Minu jaoks on see ideaalne koht surfamiseks. , kalapüük, ujumine ... Maastiku kokkupuude on täiuslik tänu Bobbejaan Bergi mäele mõne kilomeetri kaugusel, mis purustab tugevad kagu- tuuled. "\nRob on nüüd alati nii järjekindlalt kaasas oma naise Gina ja nende kahe jumalikuga tüdrukuga Meeca ja Hannahiga spordi ja elavdava puhkuse jaoks. See paar fotokunstnikku, kes asuvad Kaplinnas, on pikka aega kohapeal käinud, enne kui otsustasid muuta see varjatud varjupaigaks hubane palkmaja. "Sellel väga hästi säilinud sildal ei ole elektrit ega voolavat vett, seega alustasime fotogalvaaniliste paneelide ja päikesepumba paigaldamisega," ütleb Rob.\nKõik riietatud valgeks, magamistoas on ka tualettruum. Am-Pm kollased linaseinad, Skinny laMinx padi. Seinal, sarongs punase ja oranži puuvillavilliga, Hermes.\nKogu perekond läks seejärel suvise varjupaiga metamorfoosile. Varjupaika on rikastatud kahe toa ja ühisruumiga, mis on ehitatud taastamise plaatidega ja rannas koristatud puitdetailidega. Dušš ja tualett on tee keskel, looduse keskel. Lihtsus on nende kokkuvõtete võtmesõna, kuid väga praktilised mugavused. Merele istutatud köögi jaoks on Rob ja Gina eukalüptide harudes, karedate laudadega baaris ja riiulites teinud suure tau, seejärel valminud kõik valge.\nVaadake ka> Puhkemaja kajutitega rannas\nIgal ajal on see puhkemaja mõeldud nii, et see elab "välisküljel", kus on uskumatu magusus. Vari hõõrub valgust, liiv piirab puitu, tau oksad levitavad igaveste materjalide võlu. Mugavus? Ta ei tule kunagi selle koha siirust katkestama. Pärast pikka ujumist, lõputut ostmist rannas ja head surfamist triumfeerivatel lainetel kogub hõim kergelt einestama. Suve õnnestumise paraadid ... Siin tunneme end hästi. Kõik on vedelik, vaba, meel on puhkusel.\nKöök on ookeaniga. Puitplaatidega ehitatud baari ja kappide värvimine oli lihtsalt valge. Kõik eukalüptsi harudes toob meeldivalt toite ja loob ilusa graafilise löögi vastavalt kellaajale\nTänu päikeseenergiapumbale, mis on paigaldatud mõnele meetri kaugusele, on praktiline ja kaine köögi ala isegi veega.\nSiin on surfamine perekondlik asi. Vanim Meeca sõidab lainetega oma laua all käe all.\nLiiva ja põõsa ääres asuv kabiin on vaatega ookeanile.\nLõunasöögi ajal lõid Rob, Gina ja nende kaks tütart lihtsaid kergeid eineid. Suur baas, mis on valmistatud lihtsa taaskasutamise puidust, võimaldab perekonnal valmistada salateid, melonit või grillitud kala: hoolimatust, mis muudab leibkonna pidu. Tuule või päikese eest varjamiseks valmistati rulood suurel triibulises puuvillasest lõuendist.\nCarafe ja klaasid, Country Road.\nVäljas istumisnurgas ootab ootamatuse hetki ja lugemist suurtel padjadel, mis on täis padjad. Am-Pm linane lehed ja Skinny laMinxi graafilised padjad Kaplinnas.\nPere pesemine merele päikese all, Robi poolt tehtud suures välistingimustes.\nSöögiriistad türkiisliivakivis, Weylandts.\nVideo: Vaade merele Tallinnas (Juuni 2020).\nCopyright 2020 \_ Finish - Viimistlemiseks Ja Kodu \_ Vaade merele


Tallinki laevade uuendustööd 2019 - Tallink\nTallinki laevade uuendustööd 2019\nUue aasta alguses ja esimestel kevadkuudel läheb plaanilistele hooldustöödele 7 Tallinki ja Silja Line'i laeva.\nLaevade uuendustööd on osa Tallink Grupi laevade uuendamise programmist. Tallink on programmi raames viimase 5 aasta jooksul laevu uuendanud 80 miljoni euro ulatuses.\nhooldustööd toovad kaasa muudatused sõidugraafikutes\nRegulaarse uuendusprogrammi tõttu lähevad sel talvel dokki hooldusele laevad Regal Star, Baltic Queen, Star, Silja Symphony, Galaxy, Victoria I ja Isabelle.\nTallinki Eesti reisijaid mõjutavad eelkõige Rootsi liinil kurseerivate Baltic Queeni ja Victoria I ning Helsingi ja Tallinna vahel seilava kiirlaeva Star uuendustööd, mis toovad olulisi muudatusi ka madalperioodi sõidugraafikutesse.\nVaata Tallinki talvist sõidugraafikut siin\nUuenduskuuri läbib ka Paldiski–Kapellskäri liinil seilav kaubalaev Regal Star.\nKaubalaev Regal Star\nTallinki dokkimisperiood saab alguse juba enne jõule, kui Paldiski–Kappelskäri liinil sõitev kaubalaev Regal Star suundub 23. detsembril Tallinnasse dokki, mille käigus hooldatakse laeva veealused osad ja korpus. Regal Star on dokis 6. jaanuarini.\nVaata Tallinki kaubaveo sõidugraafikut siin\nKruiisilaev Baltic Queen\nFast Lane Baltic Princessil\nTallinna–Stockholmi liinil sõitev kruiisilaev Baltic Queen on dokis Poolas Remontowas 6. jaanuarist 17. veebruarini. Sellel perioodil on Tallinna–Stockholmi liinil üks laev, mis tähendab, et igapäevaste reiside asemel väljub laev Tallinnast Rootsi pealinna ülepäeviti.\nDokkimise käigus ehitatakse laeval asuv kohvik ümber iseteenindusrestoraniks Fast Lane ning laeva buffet-restoran Grande Buffet saab uued toolid ja vaipkatte.\nUuendustööd hõlmavad ka laeva koridoride, kajutite ja sõubaari vaipkatte vahetust.\nSea Pub kruiisilaev Silja Europal, mis seilab Tallinna ja Helsingi vahel\nTallinna–Helsingi liini kiirlaev Star suundub dokki Leetu Klaipedasse 7. jaanuaril pärast päeva viimast reisi ning naaseb taas liinile 22. jaanuaril.\nDokkimise käigus laiendatakse laeval asuvat lasteala, mille seinu hakkab kaunistama laste seas populaarne Lotte tegelaskuju.\nUuendustööd hõlmavad lisaks kohvikut, Supermarketit, kosmeetikapoodi Perfume Shop ja pubi, mis hakkab kandma nime Sea Pub.\nUue vaipkatte saavad Stari koridorid, trepihallid ja Business Lounge. Renoveeritakse ka olemasolevaid tualette ning suurendatakse tualettide arvu.\nKruiisilaev Victoria I\nCoffee & Co. Silja Europa pardal\nEesti ja Rootsi liini kruiisilaev Victoria I on dokis Soomes Naantalis 4. märtsist 18. märtsini, kui Tallinna–Stockholmi liinile jääb üks laev ning igapäevaste reiside asemel saab Tallinnast Stockholmi sõita vaid üle päeva.\nKõige ulatuslikumad uuendustööd viiakse läbi laeva tax-free poes ja kohvikus ning väiksemamahulise uuenduskuuri läbib pubi Sea Pub ja buffet-restoran Grande Buffet.\nLaevas asuvast kohvikust Café Bellman saab pärast uuendusi Coffee & Co. Samuti vahetatakse välja koridoride ja trepihallide vaibad.\nTallink tellib Tallinna–Helsingi liinile veel teisegi uue kiirlaeva\nkruiis tallink shuttle restoranid ja kohvikud tallink grupp\nPerega koolivaheajal kruiisile\nSadamast otse ostukeskusesse šoppama


Rae valla õpilasmalevlastele tutvustati riigikaitset – Harju Elu\nEsileht / Rae valla õpilasmalevlastele tutvustati riigikaitset\nRae valla õpilasmalevlastele tutvustati riigikaitset (0)\nRae valla õpilasmalevlased ja rühmajuhid riigikaitselaagris. Paremalt esimene Rebecca Vaarmets, vasakult teine Henri Suomalainen. Foto erakogu\nEhkki õpilasmalevat seostatakse eeskätt marjade korjamise, haljasalade koristamise, küttepuude ladumise ja muu sellisega, on maleval ka riigikaitseline suund, millest said 1.–5. juulini osa nii Tallinna kui ka Rae noored.\nRae valla Peetri aleviku tüdruk Rebecca Vaarmets lõpetas kevadel kuuenda klassi. “Idee õpilasmalevasse minna tuli juba eelmisel suvel, aga siis ma olin liiga noor, sest õpilasmalevasse saab minna alates 13. eluaastast,” räägib ta.\nTänavu oli vajalik vanus käes, kuid Rae õpilasmalevasse registreerimisel läksid kohad nagu sooja saiad. Rebecca oleks napilt välja jäänud. “Mina ei pidanud sinna esialgu saama, aga üks loobus ja õnneks ma siiski sain,” rõõmustab ta.\nRae õpilasmalevasse registreeriti arvukate soovijate hulgast kokku 160 noort. Maleva esimene vahetus toimus 29. juunist 10. juulini, teine vahetus toimub 17.–28. augustini.\nEsimese vahetuse kaasa teinud Rebecca rühmas oli 15 noort, neist kaheksa tüdrukut ja seitse poissi. Töötati neli tundi päevas, töö algas hommikul kell üheksa ja lõppes kell üks päraslõunal. Töötunni eest maksti malevlasele 3,48 eurot, mis teeb kahe nädala peale kokku 139,2 eurot. “Võrreldes tööpäeva pikkusega on seda tegelikult päris palju,” arvab Rebecca.\n“Meie rühma peamine töö oli Peetri lasteaed-põhikoolis heakorratööde tegemine. Koristasime ruume, rohisime aiaääri ja haljastuskaste, värvisime pinke ja kiikude poste. Poisid tõstsid lasteaias kappe ja laudu, et oleks lihtsam koristada,” selgitab ta.\n“Mõte riigikaitsega tutvuma minna tuli malevajuhtide poolt. Teatati, et meil tulevad ka kaitseväe ekskursioonid ja laager, mida me enne malevasse tulemist ei teadnud. See tundus väga põnev ja huvitav, sest ma ei ole riigikaitsega varem kokku puutunud,” selgitab Rebecca.\n“Tegelikult on Tallinna õpilasmalev käinud juba viis aastat riigikaitsega tutvumas. Kuna sellel aastal jäi neil kohti üle, pakuti ka Rae õpilasmalevale võimalust osaleda sellises programmis,“ selgitab Rae õpilasmaleva rühmajuht Henri Suomalainen.\nHenri arutas pakkumist teiste rühmajuhtide ja Rae valla noorsootöö spetsialistiga. “Rääkisime, uurisime, mis seal toimub? Siis saime huvilistest noored kirja panna ja läksimegi,“ ütleb ta.\nKaitseväe ekskursioonid viisid malevlased esmalt 1. ja 2. juulil Viimsisse Eesti sõjamuuseumi. “Seal on suur angaar täis sõjatehnikat, mis on Eestisse eri perioodidest jäänud,“ meenutab Henri.\nNoortel lubati masinatesse sisse istuda. “Mina ei läinud, aga ma usun, et teistel oli väga tore ja lõbus. Osa küll kartsid,” räägib Rebecca.\nÜhtlasi anti Viimsis ülevaade riigikaitselaagri kohta. “Rääkisime läbi, mis ohud ees ootavad, mis ülesanded, mida kaasa pakkida.\nHarjutasime ka juba telgi püstipanekut,“ ütleb Henri.\nRiigikaitselaager toimus 3.–5. juulini Harku valla aladel Kaitseliidu Harju malevale kuuluvas Humala raketibaasis. Laagrist võttis osa kaheksa rühma ühtekokku 117 noorega, millest kuus olid Tallinna õpilasmaleva rühmad, kaks aga Rae vallast – Peetri ja Jüri rühm.\nLaagrit viis läbi MTÜ Riigikaitse Rügement. Esimese asjana tutvustati noortele Humala raketibaasi ennast.\n“Käisime vanades katakombides, mis olid Peeter Suure Merekindluse omad. Siis käisime tunnelites. See jäi mulle väga hästi meelde, sest need olid sügaval ja nendes oli hästi külm. Vesi ulatus üle põlve ja see vesi oli jääkülm. Kokku olid need tunnelid ühe või kahe kilomeetri pikkused,“ kirjeldab Rebecca.\nKeegi ei kahetsenud\n“Laagris oli iga rühma jaoks suur kaitseväe telk. Meie telgis oli 12 inimest. Telgis palju ruumi ei olnud, osad pidid jalad koos magama, aga me mahtusime õnneks kõik ikkagi ära,“ meenutab Rebecca.\n“Vahepeal tegime katelokiga ise süüa. Vahepeal sõime juba täiskasvanud kaitseväelaste poolt tehtud sööki. Hommikusöögiks oli tavaliselt puder, mingi pirukas ja kohuke. Ühel päeval olid makaronid ja guljašš. Toidud olid väga head,“ kiidab tüdruk.\n“Meil olid kaitseväe rõivad – püksid, jakk, vöö ja suur seljakott. Minu jaoks need riided liiga suured ei olnud,“ üllatab Rebecca. Tüdruk nimelt on hoolimata 13 eluaastast juba 161 sentimeetrit pikk.\n“Alguses võis laager olla šokeeriv, sest noored pidid väga palju oma mugavustsoonist välja tulema. Nende päevade jooksul said nad vajalikke oskusi eluks eneseks, mida läheb vaja, kuidas saada hakkama metsas. Laagri lõpuks oli tagasiside juba ülimalt positiivne. Keegi ei kahetsenud, et ta tuli,” arvab Henri.\nKas ei tekkinud soovi hakata elukutseliseks sõjaväelaseks? “Minul küll seda soovi eriti ei ole. Muidu oli seal küll hästi tore ja ma soovin sinna laagrisse küll tagasi minna. See laager jääb eluks ajaks meelde,” arvab Rebecca.\n“Kui järgmine aasta tehakse Rae vallale taas selline pakkumine, siis kindlasti võtame osa,” lubab Henri.


Korterite müük, Vana-Otepää (3 tuba) - Flatfy.ee\nMüüa korterit, Vana-Otepää (3 tuba)\nMüüa korter; Otepää vald, Vana-Otepää küla, korterelamu\nOtepää vald, Vana-Otepää küla, korterelamu\nKirjeldus Müüa 3-toaline möbleeritud korter maja teisel korrusel. Kortermaja juurde viib korralik asfaltkattega tee Otepäält ja tõeline rallitee Tartu-Otepää maanteelt. Maja ümber on kaunis Otepää kuppelmaastik ja laste mänguväljak. Korteri akendest ja rõdult on vaated loodusesse. Aknast paistab ka Tehvandi hüppetorn. Otepää on oluline Lõuna-Eesti tõmbekeskus koos heade töökohtade ja aktiivse kultuurieluga. Korrusmaja on monteeritud betoonplokkidest, eterniitkatusega, korralikud trepikojad, suur panipaik keldrikorrusel. Korter on remonditud, paigaldatud uued aknad ja uksed. Pesuruumis on koos WC ja dušikabiin, elektriline põrandaküte. Korter on läbi maja planeeringuga, kõik toad on eraldi. Elutoast pääseb suurele rõdule (5 m2). Tubades on põrandal vaipkate. Korter on soojustatud, seinakateks puitpaneelid ja tapeet. Köögimööbel, elektripliit. Elektriboiler ja pesumasin paigaldatud eraldi ruumi (sahver köögist). Elektriküte. Korterisse jääb kogu mööbel. Kortermajas tegutseb ühistu.\nMüüa korter, 3 tuba - korterelamu 1, Vana-Otepää, Otepää vald, Valgamaa\nKorteriomand Müüa 3-toaline möbleeritud korter maja teisel korrusel. Kortermaja juurde viib korralik asfaltkattega tee Otepäält ja tõeline rallitee Tartu-Otepää maanteelt. Maja ümber on kaunis Otepää kuppelmaastik ja laste mänguväljak. Korteri akendest ja rõdult on vaated loodusesse. Aknast paistab ka Tehvandi hüppetorn. Otepää on oluline Lõuna-Eesti tõmbekeskus koos heade töökohtade ja aktiivse kultuurieluga. Korrusmaja on monteeritud betoonplokkidest, eterniitkatusega, korralikud trepikojad, suur panipaik keldrikorrusel. Korter on remonditud, paigaldatud uued aknad ja uksed. Pesuruumis on koos WC ja dušikabiin, elektriline põrandaküte. Korter on läbi maja planeeringuga, kõik toad on eraldi. Elutoast pääseb suurele rõdule (5 m2). Tubades on põrandal vaipkate. Korter on soojustatud, seinakateks puitpaneelid ja tapeet. Köögimööbel, elektripliit. Elektriboiler ja pesumasin paigaldatud eraldi ruumi (sahver köögist). Elektriküte. Korterisse jääb kogu mööbel. Kortermajas tegutseb ühistu. Kodu aitab osta Swedbank: - Kasuta kodulaenu taotlusel sooduskoodi OBERHAUS ja saad kodulaenu lepingutasult -40%. Haldur võtab Sinuga ühendust 1 tööpäeva jooksul. - Swedbanki klientidele hindamisteenus Ober-Hausis 20% soodsamalt ja tüüpkorteri eksperthinnang kätte 1 tööpäevaga. Kodu aitab sisustada ja remontida Bauhof: - Tellides remondi- ja paigaldusteenuse Bauhofist, kehtib kõikidele materjalidele allahindlus 20%. - Lisaks tasuta Bauhofi Meistriklubi kaardile laetakse boonusraha 500 € väärtuses, mis annab 25% allahindlust kõikidelt üle 100 € ostudelt.\nKorterite müük: korterelamu 1, Vana-Otepää küla, Otepää vald\nMüüa 3-toaline möbleeritud korter maja teisel korrusel. Kortermaja juurde viib korralik asfaltkattega tee Otepäält ja tõeline rallitee Tartu-Otepää maanteelt. Maja ümber on kaunis Otepää kuppelmaastik ja laste mänguväljak. Korteri akendest ja rõdult on vaated loodusesse. Aknast paistab ka Tehvandi hüppetorn. Otepää on oluline Lõuna-Eesti tõmbekeskus koos heade töökohtade ja aktiivse kultuurieluga. Korrusmaja on monteeritud betoonplokkidest, eterniitkatusega, korralikud trepikojad, suur panipaik keldrikorrusel. Korter on remonditud, paigaldatud uued aknad ja uksed. Pesuruumis on koos WC ja dušikabiin, elektriline põrandaküte. Korter on läbi maja planeeringuga, kõik toad on eraldi. Elutoast pääseb suurele rõdule (5 m2). Tubades on põrandal vaipkate. Korter on soojustatud, seinakateks puitpaneelid ja tapeet. Köögimööbel, elektripliit. Elektriboiler ja pesumasin paigaldatud eraldi ruumi (sahver köögist). Elektriküte. Korterisse jääb kogu mööbel. Kortermajas tegutseb ühistu. Kodu aitab osta Swedbank: - Kasuta kodulaenu taotlusel sooduskoodi OBERHAUS ja saad kodulaenu lepingutasult -40%. Haldur võtab Sinuga ühendust 1 tööpäeva jooksul. - Swedbanki klientidele hindamisteenus Ober-Hausis 20% soodsamalt ja tüüpkorteri eksperthinnang kätte 1 tööpäevaga. Kodu aitab sisustada ja remontida Bauhof: - Tellides remondi- ja paigaldusteenuse Bauhofist, kehtib kõikidele materjalidele allahindlus 20%. - Lisaks tasuta Bauhofi Meistriklubi kaardile laetakse boonusraha 500 € väärtuses, mis annab 25% allahindlust kõikidelt üle 100 € ostudelt. digi-tv, internet\nVana-Otepää, Korter müük, toad: 3


Riigiabi pole laenukriisi Euroopas lahendanud - Äripäev\nSirje Rank 23. jaanuar 2009, 00:00\nTurud võtsid seda kui märki finantskriisi süvenemisest ning on mitme riigi puhul - Suurbritannia, Hispaania, Iirimaa - hakanud kahtlema, kas valitsus nii üüratu ja kiirelt kasvava võlakoormaga toime tuleb.\nBriti nael odavnes järsult ja kindlustuse hind Briti valitsuse maksejõuetuse vastu kerkis.\nPeaminister Gordon Brown, kelle pankade päästmise plaan mullu kõrget kiitust pälvis, on nüüd silmitsi korraga kolme kriisiga - pangandus-, eelarve- ja valuutakriisiga.\nEsmaspäeval avalikustas Brown pankade päästmiseks uue 50 miljardi naela (836 mld kr) suuruse plaani lisaks oktoobris pankade rekapitaliseerimiseks eraldatud 50 miljardile naelale. Riigi osalus Royal Bank of Scotlandis (RBS) kasvab 70 protsendile, mille "vastu" pank peab uusi laene andma vähemalt 6 miljoni naela (100 mln kr) ulatuses. Lisaks annab valitsus pankade "toksilistele" varadele riigi garantii.\nBrowni sõnul on ta vihane, et pangad piiravad laenuandmist ajal, mil Suurbritannia majandust ähvardab sõjajärgse aja rängim langus.\nTurgudele süstis uus abiplaan hirmu, et valitsus ei pääse pankade riigistamisest, ning finantssektori aktsiad kukkusid kivina.\nTõrkuvad laenuturud oli peateema ka Brüsselis ELi rahandusministrite kohtumisel. "Paljudel juhtudel ei ole eraisikutel ja firmadel laenusaamine lihtsamaks läinud," tõdes Euroopa Komisjoni rahandusvolinik Joaquin Almunia, kes avaldas esmaspäeval sünge prognoosi ELi majanduse väljavaadetest.\nKuue kuuga on pankade aktsiad kukkunud peaaegu 60 protsenti. Novembris aeglustus laenupakkumine Euroopas üheteistkümnendat kuud järjest.\n"Hoolimata sellest, mis tehtud on, on turud seda meelt, et meetmed ei toimi," ütles Morgan Stanley valuutastrateeg Ron Leven.\nLisaks Suurbritanniale võttis täiendava pankade abikava vastu Taani, eraldades selleks rekordilised 100 miljardit Taani krooni (210 mld kr). Oktoobris heaks kiidetud pakett andis garantii pankade hoiustele ja pankadevahelistele laenudele, võimalike kahjumite katteks moodustati pankade varadest fond kogumahus 35 miljardit Taani krooni.\nPrantsusmaa annab pankadele veel 10,5 miljardit eurot (164 mld kr) lisaks läinud kuul eraldatud 10,5 miljardile eurole. Garantiideks on valitsus eraldanud 360 miljardit eurot (5,6 triljonit kr). President Nicolas Sarkozy survestab panku tippjuhtide boonustest ja dividendidest loobuma ning suunama raha kapitalibaasi tugevdamiseks.\nIiri valitsus riigistas läinud nädalal Allied Irish Banki ja pingutab, et teised pangad jääksid oma jalgadele. Saksamaa valitsus omandas 25 protsenti Commerzbankist, mis on osa 18,2 miljardi euro (285 mld kr) suurusest abipaketist. Handelsblatti andmeil kaalub valitsus uut päästeplaani. Niisamuti Belgia. Hispaania teatas 50 miljardi euro (782 mld kr) suuruse fondi loomisest, et osta pankade bilanssi mürgitavaid ebalikviidseid varasid.\nKa USA uue presidendi Barack Obama üks esmaseid ülesandeid on pangad uuesti laenu andma saada.


Logistik, tahad tööl arvutimängu mängida? Aga palun! - Logistikauudised\nLogistik, tahad tööl arvutimängu mängida? Aga palun!\nLõpuks ometi on logistikapersonalil võimalus mängida arvutimänge ja otse tööpostil ilma, et sellega kaasneks tööandja raev - Smartgate Cargo on arvutimäng, mis näitab mängijale, kuidas tarneahel töötab ning kirjeldab ühtlasi ka selle kasutamise eeliseid.\nSmartGate Cargo on veebipõhine arvutimäng, mis on valminud koostöös Hollandi tolli, Scipholi Cargo ja Hollandi Air Cargoga. Arvutimängu loomise mõte oli luua mängu abil veebipõhine hariv õppekeskkond, vahendas Handy Shipping Guide.\nMängukeskkonnas on mängija vastutav transporditavate lennukaupade eest ning tal tuleb selleks kasutada ekspediitorite ja agentide abi. Olles logistikaahelas tarneahela juhipositsioonis, tuleb mängijal pöörata tähelepanu kiirusele, efektiivsusele, usaldusväärsusele ning kvaliteedile. Mida rohkem saadetisi jõutakse töödelda ning mille läbimiseaeg on suurem, seda suurem on mängus teenitus skoor. Kõikide mängijate tulemused pannakse pingeritta.\nSmartGate Cargo sai ühtlasi ka heakskiitvad hinnangud Interaktiivse Meedia Auhinna võistluse žüriilt, kes tõstsid esile arvutimängu mitme kriteeriumiga. Eriti kiideti mängu disaini, funktsionaalsust ning sisu ja kasutamise mugavust.\nSmartGate Cargo veebipõhist mängu saate ise järeleproovida SIIT.


Uudised - Page 2 of 92 - Turundajate Liit\nEriolukorra ajal tarbib aina enam inimesi videosisu, mida tõestab ilmekalt Baltikumi suurima voogedastusplatvormi Go3 Eesti esimest karantiinikuud puudutav statistika. Vaatamised on kasvanud 32% ning platvormil olevate teleseriaalide puhul koguni 41%.\nEesti elanike kindlustunne on eriolukorra aja tugevaim\nKantar Emor on eriolukorra väljakuulutamisest alates jälginud iganädalaselt Eesti elanike hoiakuid ja käitumist eriolukorras. Eelmise nädala tulemused näitavad tugevat positiivset trendi: kasvanud on nii emotsionaalne kui ka majanduslik kindlustunne ning järjest rohkem on neid, kes arvavad, et olukord läheb peagi paremaks – seda usub 41 protsenti Eesti elanikest.\nPraktiliselt iga Eesti reklaami- ja meediasektori ettevõte seisab praegu silmitsi koroonakriisist tuleneva majanduslangusega ja rahavoogude kokkukuivamisega. Olukorra leevendamiseks on vaja kombineerida eneseabi ja valitsuse toetust. Advokaadibüroo Cobalt advokaadid on koostanud COVID-19 teemalise artikliteseeria, kus advokaadid annavad tööandjatele nõu, kuidas antud olukorras käituda.\nTallinna Linnavalitsuse korraldusega antakse perioodil 01.04.2020 – 30.09.2020 eksponeeritud reklaamile reklaamimaksu soodustust 50%.\nVastused ettevõtjate korduma kippuvatele küsimustele.\nEesti Kaubandus-Tööstuskoda: koroonaviiruse info ettevõtjale\nAktuaalne ja mugav ülevaade erinevatest infoallikatest, kust ettevõtja leiab infot oma tegevuse planeerimiseks praeguses olukorras.


Stilist Külli Piibar: selle kevade lemmiktrendiks on pükstükk - Ilu & mood - sõbranna.ee\n10. märts 2017, 16:53\nHomme tähistab sünnipäeva andekas stilist Külli Piibar, kes ühtlasi disainib FIBIT raames etendust, mis toob lavale Viru Keskuse poodide moeparemiku. Julge käekirjaga stilist lubab publikule efektset vaatemängu, trendikast värvidepillerkaarist popkunstist inspireeritud mustriteni.\n«Minu homses FIBITi etenduses näeb palju kevadsuviseid puhtaid värvitoone. Lemmikuks on kollane, alates sidrunikarvalisest kuni kiiskavani, aga ka valged ja kreemikad varjundid, mis kuumadel suveilmadel tõelisteks päästjateks osutuvad. Lisaks näeb põnevalt rõhutatud detaile, origaamimaailmast inspireeritud volüümikatest drapeeringutega varrukatest ümarate õlgadeni. Olulisel kohal on ka kotid, mida saab kanda nii, et käed on vabad. Kogu showd iseloomustab väikese vimkaga pidulikkus, nii nagu sünnipäevale kohane,» rääkis Külli, kes peale etendust lubab sünnipäeva pidulikult tähistada šokolaadikooki süües.\nKülli Piibari enda lemmiktrendideks sellel kevadsuvisel hooajal on meestesärgist inspireeritud naisterõivad ja pükstükid. «Pükstükist mugavamat asja lihtsalt ei ole, eriti tore, kui seda kaunistavad veel kerged triibud ja pehmelt langevad volangid. Mulle meeldivad väikese krutskiga julged vormid.»


Õigusakti eelnõu: Määrus nr.LVK-M-0016 Tartu Lasteaed Naerumaa põhimäärus Tartu Linnavolikogu, Määrus LVK-M-0016\nÕigusakti eelnõu: Tartu Lasteaed Naerumaa põhimäärus\nTeema: Tartu Lasteaed Naerumaa põhimäärus\nReg. number: LVK-M-0016\nKoostamise kp: 06.03.2014\nEsitab: linnavalitsus, 06.03.2014 istungi protokoll nr 13\nHariduskomisjoni protokoll nr 7:\nLinnavalitsuse istungi protokoll nr 15 (punkt 28.2.):\nÕigusakt: Tartu Linnavolikogu 21.03.2014 määrus nr 11 "Tartu Lasteaed Naerumaa põhimäärus"\nFailid: Tartu_Linnavolikogu_Maarus_2014_LVK-M-0016.pdf ( 44 kb )\n06. märts 2014. a. nr LVK-M-0016\nTartu Lasteaed Naerumaa põhimäärus\nMäärus kehtestatakse koolieelse lasteasutuse seaduse § 9 lõike 3, § 15 lõike 1 ja Tartu linna põhimääruse § 47 lõike 1 alusel, arvestades koolieelse lasteasutuse seaduse § 8 lõiget 1, § 9 lõiget 2.\nKoolieelse munitsipaallasteasutuse nimetus on Tartu Lasteaed Naerumaa (edaspidi lasteasutus).\nLasteasutus on Tartu Linnavalitsuse (edaspidi linnavalitsus) hallatav asutus ja tegutseb Tartu Linnavalitsuse haridusosakonna (edaspidi haridusosakond) haldusalas.\n§ 4. Asukoht ja tegutsemiskohad\n(1) Lasteasutus asub Tartus. Lasteasutuse aadress on Tiigi tn 25, Tartu.\n(2) Lasteasutuse tegutsemiskohtadeks Tartus on Tiigi tn 25 ja Õpetaja tn 10.\n§ 5. Lahtioleku aeg\nLasteasutus on aastaringselt tegutsev asutus, mille lahtioleku aja ja selle erisused otsustab linnavalitsus määrusega, lähtudes lasteasutuse hoolekogu ettepanekust.\nLasteasutuse õppe- ja kasvatustegevuse keel on eesti keel ja vene keel.\n(2) Lasteasutusel on koduleht http://www.tartu.ee/naerumaa, mille kaudu teeb lasteasutus üldsusele kättesaadavaks avalikustamist vajavad dokumendid ja andmed.\nLasteasutuse tegevuse eesmärgiks on:\n1) võimaldada pooleteise- kuni seitsmeaastastele lastele hoidu ja alushariduse omandamist;\n2) osutada pooleteise- kuni kolmeaastastele lastele lapsehoiuteenust.\n2) luua sõime- või lasteaiarühmades tingimused ja võimalused alushariduse omandamiseks arvestades lapse ealisi, soolisi, individuaalseid vajadusi ja iseärasusi;\n3) luua tingimused ja võimalused tervikliku isiksuse kujunemiseks, kes on sotsiaalselt tundlik, vaimselt erk, ennast usaldav, kaasinimesi arvestav ja keskkonda väärtustav;\n5) luua tingimused ja võimalused hariduslike erivajadustega laste õpetamiseks, korraldada logopeedilist nõustamist ning pakkuda vajadusel teisi tugi- ja nõustamisteenuseid;\n7) korraldada laste toitlustamist vastavalt päevakavale;\n8) teha lapse hoidmisel ning õppe- ja kasvatustegevuse korraldamisel koostööd vanemate, sotsiaal- ja tervishoiutöötajate, lastekaitse spetsialistide, haridusosakonna, teiste koolieelsete lasteasutustega ja muude organisatsioonidega;\n9) kasutada lasteasutusele eraldatud ressursse (raha, hooned, õppevahendid jne) sihipäraselt ja otstarbekalt õppetöö kvaliteedi kindlustamiseks;\n10) luua töötajatele tingimused oma erialaste ja pedagoogiliste teadmiste täiendamiseks, sealhulgas korraldada töötajatele tööalaseid koolitusi.\n(1) Lasteasutuse direktor moodustab lasteasutuses sõime- ja lasteaiarühmad ning vajadusel liitrühmad või lapsehoiurühmad.\n(2) Lasteasutuse direktori ettepanekul võib linnavalitsus moodustada lasteasutuses sobitusrühmi ja erirühmi, samuti luua vajadusel osaajalisi kohti.\n(3) Lasteasutuse rühmade liigid ja kohtade arvu nendes kinnitab linnavalitsus lasteasutuse direktori ettepanekul, samuti otsustab osaajaliste kohtade loomise.\n§ 14. Lasteasutuse direktor\n(1) Lasteasutust juhib direktor. Direktor vastutab lasteasutuse tegevuse eesmärkide ja ülesannete elluviimise, õppe- ja kasvatustegevuse, põhimääruse alusel lasteasutuses läbiviidava muu tegevuse, lasteasutuse üldseisundi ja arengu ning raha õiguspärase, sihipärase ja otstarbeka kasutamise eest, samuti lasteasutuse kasutada antud linnavara heaperemeheliku majandamise, säilimise ning korrashoiu eest.\n§ 15. Lasteasutuse direktori ülesanded\n2) korraldab koostöös haridusosakonnaga õigusaktide alusel laste vastuvõtmise lasteasutusse, arvab käskkirjaga lapse rühmanimekirja ja sealt välja;\n4) korraldab lasteasutuse tegevuse korraldamiseks loodud organite tegevust ning tagab nende seaduslike ja pädevuse piires vastuvõetud otsuste täitmise;\n5) otsustab personalivajaduse üle, esitab õigusaktides sätestatud korras lasteasutuse töötajate koosseisu kinnitamiseks haridusosakonnale, sõlmib koosseisus ettenähtud ametikohtade täitmiseks töölepinguid, muudab, lõpetab ja ütleb neid üles, võtab töötajaid vastutusele töölepingu rikkumise eest;\n6) loob lasteasutuse töötajatele töötervishoiu ja tööohutuse seaduses ning selle alusel vastuvõetud õigusaktides sätestatud nõuetele vastavad töötingimused;\n7) kehtestab lasteasutuse tegevust reguleerivad dokumendid (korrad, juhendid, juhised jne), sealhulgas sisehindamise korra, arenguvestluste läbiviimise korra, kodukorra, töökorralduse reeglid;\n8) korraldab isikuandmete kaitset ja avalikule teabele juurdepääsu, samuti teabele juurdepääsupiirangute kehtestamise;\n9) tagab lasteasutuse eelarve täitmise vastavalt õigus- ja haldusaktidega sätestatud nõuetele;\n10) tagab nõutud aruannete koostamise ja esitamise;\n11) tagab lasteasutuse, laste ja pedagoogidega seotud andmete kandmise Eesti Hariduse Infosüsteemi;\n13) täidab muid õigus- ja haldusaktide ning töölepinguga (sealhulgas ametijuhendiga) talle pandud tööülesandeid ja -kohustusi.\n§ 16. Lasteasutuse pedagoogiline nõukogu\n(1) Lasteasutusel on pedagoogiline nõukogu, mille ülesanne on lasteasutuse õppe- ja kasvatustegevuse analüüsimine ja hindamine ning direktorile, hoolekogule ning linnavalitsusele õppe- ja kasvatustegevuse parandamiseks ettepanekute tegemine. Pedagoogiline nõukogu täidab ka muid õigusaktides sätestatud ülesandeid.\n§ 17. Lasteasutuse hoolekogu\n(1) Lasteasutuse hoolekogu on alaliselt tegutsev organ, kelle ülesanne on jälgida, et õppe- ja kasvatustegevus vastaks lapse arengule ja huvidele ning teha sellesuunalist koostööd lasteasutuse personaliga. Hoolekogu täidab ka muid õigusaktides sätestatud ülesandeid.\n(2) Hoolekogu koosseisu kinnitab linnavalitsus korraldusega linnavolikogu kehtestatud korras.\n(3) Hoolekogu tegutseb ja tema volitused kestavad linnavolikogu kehtestatud korras.\n§ 18. Lasteasutuse juhtkond\n(1) Lasteasutusel on juhtkond, kuhu kuuluvad lasteasutuse direktor, õppealajuhataja ning majandusjuhataja.\n(2) Lasteasutuse juhtkond on direktorile lasteasutuse tegevusega seotud küsimuste lahendamisel nõuandev organ.\n§ 19. Õppekava\n(2) Lasteasutuse õppekava koostavad ja arendavad lasteasutuse pedagoogid, kaasates vanemaid. Lasteasutuse õppekava kinnitab direktor käskkirjaga pedagoogilise nõukogu ettepanekul, kuulates ära hoolekogu arvamuse.\n§ 20. Õppe- ja kasvatustegevuse korraldus\nLasteasutusel on lasteasutuse tegevus- ja päevakava, mille koostamisel arvestatakse koolieelse lasteasutuse riiklikku õppekava, lasteasutuse õppekava ning Lõuna-Eesti ja Tartu kultuurilist omapära ja rahvatraditsioone. Lasteasutuse tegevus- ja päevakava kinnitab direktor käskkirjaga.\n§ 21. Kodukord\nLasteasutusel on kodukord, mille kiidavad heaks pedagoogiline nõukogu ja hoolekogu ning kinnitab lasteasutuse direktor käskkirjaga. Lasteasutuse kodukorras nähakse muuhulgas ette:\n2) laste tervise kaitsmiseks ja haiguste ennetamiseks rakendatavad meetmed;\n3) lasteasutuse hoones ja territooriumil keelatud tegevused;\n4) lasteasutuse tegevuse korraldamiseks tehtud otsustest või kinnitatud dokumentidest vanema teavitamise kord;\n5) kodukorra rikkumise eest kohaldatavad meetmed.\n§ 22. Lapse tervise kaitse\n§ 23. Laste õigused\n1) tuua laps lasteasutusse ja viia sealt ära vanematele sobival ajal, järgides lasteasutuse päevakava ning õigus- ja haldusaktidest tulenevaid nõudeid;\n2) saada pedagoogilt regulaarselt teavet lapse arengu ja õppimise kohta;\n3) olla kaasatud õppe- ja kasvatustegevuse kavandamisse ja läbiviimisse;\n4) nõuda vajalike tingimuste loomist lapse mitmekülgseks arenguks ja kasvamiseks, aidates ise kaasa nende tingimuste kujunemisele;\n6) tutvuda lasteasutuse õppe-, tegevus- ja päevakavaga, kodukorraga ja muude lasteasutuse tegevust reguleerivate dokumentidega;\n7) olla valitud hoolekogu liikmeks;\n8) saada lasteasutusest ja haridusosakonnast teavet lasteasutuse töökorralduse, õppe- ja kasvatustegevuse ning oma õiguste kohta;\n9) pöörduda oma õiguste kaitseks lasteasutuse direktori, hoolekogu, pedagoogilise nõukogu, haridusosakonna poole.\n5) informeerima lasteasutust lapse tervisehäiretest;\n6) hoidma lasteasutuse kasutuses olevaid esemeid.\n§ 25. Koostöö lapsevanemaga\n(2) Pedagoog teavitab regulaarselt lapsevanemat lapse arengust ja õppimisest ning õppe- ja kasvatustegevuse korraldusest.\n(3) Lapse arengu hindamiseks ja toetamiseks viib pedagoog lapsevanemaga vähemalt üks kord õppeaastas läbi arenguvestluse, kus annab tagasisidet lapse arengust ja õppimise tulemustest, selgitab välja lapsevanema seisukohad ja ootused lapse arengu suhtes.\n(4) Lapsevanemal võimaldatakse osaleda õppe- ja kasvatustegevuse kavandamises ja läbiviimises ning anda tagasisidet lasteasutuse tegevusele lasteasutuses rühma vanemate koosolekute ja hoolekogu koosolekute kaudu.\n§ 26. Lasteasutuse töötajate õigused ja kohustused\n(2) Pedagoogid loovad tingimused laste kasvamiseks ja arenemiseks vastastikusel lugupidamisel ning üksteisemõistmisel laste ja nende vanematega, samuti hoolitsevad laste elu ja tervise eest lasteasutuses. Pedagoogid on kohustatud toetama ja nõustama vanemaid nende soovil õppe- ja kasvatusküsimustes.\n(3) Lasteasutuse teiste töötajate kohustuseks on tagada lasteasutuse häireteta töö, asjaajamise korraldamine, heaperemehelik majandamine, linnavara ja muude esemete säilimine ning korrasolek.\n(4) Lasteasutuse töötajad on kohustatud andma teavet linnavalitsuse ametnikule, kelle pädevusse kuuluvad sotsiaaltöö või lastekaitse küsimused, kui on selgunud, et lapse kodune kasvukeskkond on ebarahuldav või kui laps on kehalise, emotsionaalse või seksuaalse väärkohtlemise ohver.\n(5) Lasteasutuse töötajatel on õigus:\n(6) Lasteasutuse töötajatel on keelatud avalikustada lapselt saadud teavet lapse ja tema perekonna kohta, välja arvatud juhul, kui andmete avaldamise kohustus tuleneb seadusest.\nLasteasutuse vara ja raamatupidamise korraldamine\n(1) Lasteasutuse kasutuses olev vara on lasteasutusele sihtotstarbeliseks valdamiseks, kasutamiseks ja käsutamiseks antud maa, hooned, rajatised, seadmed, inventar ja muu linnavara, õigused ning hüved. Lasteasutuse kasutuses oleva linnavara omanikuks on Tartu linn.\n§ 28. Rahalised vahendid ja raamatupidamine\n(1) Lasteasutust rahastatakse riigieelarvest ja linnaeelarvest, vanema poolt kaetavast osast, sihtotstarbelistest ja projektipõhistest eraldistest ja annetustest ning tasulisest tegevusest saadud laekumistest.\n(2) Lasteasutuse tasulisteks tegevusteks on lasteasutuse kasutuses oleva linnavara üürimine ja rentimine, lapsehoiuteenuse osutamine, huviringide läbiviimine, laste toitlustamine päevakava alusel, täiskasvanute toitlustamine.\n(3) Tasuliste teenuste, välja arvatud laste toitlustamine, hinnad kehtestatakse linnavolikogu kehtestatud korras.\n(1) Riiklikku järelevalvet lasteasutuse õppe- ja kasvatustegevuse üle teeb Haridus- ja Teadusministeerium või maavanem õigus- ja haldusaktides sätestatud tingimustel ja korras.\n(2) Kui riikliku järelevalve tulemusel tehtud ettekirjutuse täitmata jätmisel rakendatakse sunniraha, tasutakse see lasteasutuse eelarvest.\nLasteasutuse ja lasteasutuse direktori tegevuse õiguspärasuse, sihipärasuse ja otstarbekuse üle teeb järelevalvet (sealhulgas teenistuslikku järelevalvet) linnavalitsus.\n§ 31. Lasteasutuse ümberkorraldamine, ümberkujundamine ja tegevuse lõpetamine\n(1) Lasteasutuse korraldab ja kujundab ümber ning tema tegevuse lõpetab linnavolikogu otsuse alusel linnavalitsus õigusaktidega sätestatud alustel ja korras.\n(2) Lasteasutuse tegevuse lõpetamisel tagab linnavalitsus lastele võimaluse jätkata lasteasutuse teenuse kasutamist teises lasteasutuses.\n§ 32. Lasteasutuse põhimääruse muutmine ja kehtetuks tunnistamine\nLasteasutuse põhimääruse muudab ja tunnistab kehtetuks linnavolikogu määrusega Tartu linna põhimäärusega kehtestatud korras.\n§ 33. Lasteasutuse nimetuse muutmine\nTartu Lastesõim Mesipuu (registrikood 75007244) uus nimetus on alates 1. augustist 2014. a Tartu Lasteaed Naerumaa.\nTartu Linnavolikogu määruse eelnõu "Tartu Lasteaed Naerumaa põhimäärus " juurde\nTartu Linnavolikogu otsustas 23. jaanuari 2014. a otsusega nr 41 korraldada alates 1. augustist 2014. a ümber Tartu Lasteaed Päkapikk ja Tartu Lastesõim Mesipuu tegevus järgmiselt:\n1. liita Tartu Lasteaed Päkapikk (liidetav lasteasutus) Tartu Lastesõimega Mesipuu;\n2. lõpetada Tartu Lasteaia Päkapikk tegevus 31. juulil 2014. a.\nSeega jätkab alates 1. augustist 2014 Tartu Lastesõim Mesipuu tegutsemist, kuid lastesõime asemel muutub asutus lasteaiaks.\nLisaks lasteasutuse liigi muutumisele tuleb kahel põhjusel muuta ka lasteasutuse nimetust:\n1) nimetuses ei saa säilida sõna "lastesõim";\n2) mõlema lasteasutuse hoolekogu soovis nimekonkursi läbiviimist ja uue nime leidmist.\nHaridusosakond korraldas avaliku konkursi ning laekunud ettepanekutest valis ümberkorraldamiskomisjon välja nimetuse Naerumaa ning teeb ettepaneku anda lasteasutusele uueks nimetuseks Tartu Lasteaed Naerumaa.\nKuna lasteasutusele on vajalik taotleda koolitusluba, siis tuleb kinnitada uus põhimäärus, mis jõustub alates 1. augustist 2014.\nPõhimäärus on oma ülesehituselt sarnane koolide põhimäärustele.\nHariduskomisjoni 12.03.2014. a koosoleku protokoll nr 7:\n3.1. muuta määruse eelnõu § 12 p 8 ning asendada sõnad "koolieelsete lasteasutustega" sõnadega "koolieelsete lasteasutuste" ;\n3.2. muuta § 13 lg 3 ning sõnastada see: "(3) Lasteasutuse rühmade liigid, kohtade arvu ja osaajaliste kohtade loomise nendes kinnitab linnavalitsus lasteasutuse direktori ettepanekul.";\n3.3. suunata määruse eelnõu volikogu istungile ning toetada määruse vastuvõtmist volikogus\n(poolt 13, vastu ei olnud).\nTartu Linnavalitsuse 18.03.2014. a istungi protokoll nr 15:\n28. Muudatusettepanekud linnavolikogu menetluses olevatele eelnõudele\n28.2. nõustuda hariduskomisjoni muudatusettepanekutega linnavolikogu määruse "Tartu Lasteaed Naerumaa põhimäärus" eelnõule.


19 detsember 2019 / Päevapoliitika / Ühendkuningriik\n2016 oli tormiline aasta. Läänemaailma kaks giganti langesid populistide kätte: Britid otsustasid lahkuda Euroopa Liidust ja USA presidendiks sai Donald Trump. Toimus midagi, mille tõenäosust peeti ka veel eelmisel päeval mõlema puhul nullilähedaseks. Suurbritannias toimuv on peale kolme aastat paigaltammumist ühe vembumees-geeniuse eestvedamisel lõpule jõudmas.\nKonservatiivid saavutasid selle aasta 12. detsembril parima valimistulemuse pärast Thatcheri viimaseid, 1987. aasta omi. Tööpartei sai aga halvima tulemuse 1935. aastast saadik. Toorid said 365 saadikukohta, Tööpartei langes 202 kohani ja SNP korjas šoti protestihääle tõttu 48 Šotimaa parlamendikohta 59-st. Seetõttu on mõistlik korra sammu tagasi astuda ja taas üle kaeda, mis Ühendkuningriigi siia tõi. Kuidas sattus Brexitit läbi viima peamiselt oma (populaarsust ainult tõstnud) skandaalide ja veidrustega tuntud tembutaja?\nLähiajalugu ja selle isikud\nAlustuseks tasub rännata 2015. aasta valimiste-eelsesse aega. Tol perioodil oli nüüdseks kadunud UKIP (Ühendkuningriigi Iseseisvuspartei) oma kõrgpunktis, hääli võeti eelkõige tooridelt. Nigel Farage kogus YouTube'is miljoneid vaatamisi, UKIP määratles poliitilise debati uusi piire ja ületas korduvalt arvamusküsitlustes 20 protsendi piiri. 2014. aasta Euroopa Parlamendi valimistel oli UKIP suurim partei 27,5 protsendi häältega. UKIPi ohu neutraliseerimiseks otsustas David Cameron, tollane tooride juht, võtta eurofiilina suure riski. Ta põhisõnumiks euroskeptikutele 2015. aasta parlamendivalimistel oli, et toorid korraldavad Euroopa Liidu liikmelisuse referendumi.\nParaku kordus ajalugu taas endaga riimudes. David Cameron läks peale Etoni eliitkooli Oxfordi ülikooli, mille ta lõpetas silmapaistvate akadeemiliste tulemustega. Seal kuulus ta kurikuulsasse ja elitaarsesse Bullingdoni poiste klubisse, kuid ometi polnud ta sealne alfaisane. Ta jäi “suure metslase” Boris Johnsoni varju, kes 30 aastat peale Bullingdoni kurikuulsaid vempe võttis 2016. aastal Cameroni suure väljakutse vastu.\nJuba ülikooliajal nägi Boris igal sammul välja nagu ta ei teaks, kus ta on, miks ta seal on, mis ta tegema peab või kuidas ta sinna sattuski. Paradoksaalselt on see aga Borise tugevus. Ta toorus, entusiasm, elujõud, ambitsioon ja dominantne iseloom (ja see kaunis sasipea!) on ta alati igast hädast välja toonud. Kohati tundub lausa, et ta prohmakad ja sasipea on hästi orkestreeritud vembumehe näitemäng - ta juuksed on alati sassis. Eelmisel aastal tekkis tal veider hobi, nimelt ta meisterdab veinikastidest vabal ajal punaseid busse. Sest hobist kirjutatud uudised matsid artiklid Brexiti kampaania-aegsest skandaalist, kus ta punasel bussil reklaamis mitte-päris-tõest väidet, et EList lahkumisest saab NHS (tervisehoid) juurde 350 miljonit naela aastas. Cameron on aga iseloomult tüüpiline konservatiiv: jäik ja range, enamasti tubli, hoolas ja tegudes kindlakskujunenud, kuid mitte milleski silmapaistev. Tagantjärgi saab targutada, et kord saja aasta jooksul toimuvate kaootiliste sündmuste puhul, nagu seda oli Brexit, suudabki võidukalt välja tulla kaose ja tühjalt kohalt improviseerimisega harjunud sasipea, mitte tema varju jäänud liialt silutud juuste ja läikima löödud kingadega David. See on ka põhjus, miks Borise ülikooliaegu meenutatakse sõnadega, mida tavaliselt kuuleb just avastatud ahvikarja esiprimaati kirjeldava loodusvaatleja suust, samas kui Cameroni jääb ülikooliajast igavesti kummitama ta intiimne seiklus seaga.\nKa Borise senine taktika peaministrina on käinud sama rada. Theresa May oli Borise eelkäijana kalkuleeriv, väljapeetud ja peaaegu robotliku, formaalse loomusega. Referendumi ajal toetas ta Liitu jäämist ning võttis Brexiti taktikepi üle põhjendusega, et kohustus rahva otsuse ees sunnib teda. Ta oli eesmärgikauge ja hoidus kramplikult võimalikest kaotustest parlamendihääletustel. Boris käitus aga risti vastupidiselt. Parlamendi veenmise asemel läks ta parlamendiga otsekonflikti. Ta võttis riske, mida nii väikese parlamendienamuse puhul keegi teine ei oleks võtnud. Ta püüdis parlamenti laiali saata kauemaks kui ette nähtud, viskas parteist välja 21 parlamendiliiget, kes ta vastu hääletasid, mille tulemusel kadus tooridel ka enamus. Ometi viis selline kirvemehelikkus sinnamaani, et Brexiti venimise peasüüdlasena hakati nägema parlamendi otsustamatust, Borises aga tugevat ja otsustuskindlat poliitikut, kes elab oma töösse hingega sisse. Boris suutis Brexiti pooldajad enda taha koondada, Corbyn aga nii Brexiti vastased kui ka pooldajad kaotada.\nSiiski ei saa nii olulise referendumi tulemust vaid ühe triksteri iseloomu külge aheldada. Johnsoni isik ja tavatud kampaaniameetodid (tasub uurida Vote Leave'i, AggregateIQ ja Cambridge Analytica tegevust, Johnsoni peamine erinõunik Cummings on oma blogis VLi juhina tavatutest kampaaniameetoditest palju kirjutanud) töötasid kindlasti õlina Brexiti rataste vahel, kuid selle sügavamad põhjused, ja see, miks UKIP endast üldse tooridele ohtu kujutas, on kaugemas minevikus.\nSuurbritannia esimene katse liituda Euroopa Liiduga, mille nimi oli tollal veel Euroopa Ühendus, sai alguse aastal 1961. Liitumiskatsele pani veto Prantsusmaa president Charles de Gaulle. Peale Gaulle'i liialt prantslaslikku võimukaotust kodumaal tehti aga uus katse ja Suurbritannia sai Euroopa Liidu liikmeks 1973. aastal toorist peaministri Edward Heathi juhtimisel. Sellele järgnes 1975. aastal esimene referendum Euroopa Liitu jäämise osas. Referendumi algatas Tööpartei ajendatuna hirmust, et ühine põllumajanduspoliitika tõstab toitude hindu ja Liiduga kaasneb majandusliku iseseisvuse ja parlamendi iseotsustusõiguse kahanemine. Tööpartei eestjuhitud referendumil hääletas 67% brittidest Liitu jäämise poolt.\nBrexiti valijad ja parteid\nKuidas siis juhtus, et aastal 2016 olid rollid vahetunud - Tööpartei oli pehmelt Liitu jäämise poolt, sellal kui Konservatiivid viisid riigi Liidust välja. Osalise põhjuse leiab, kui vaadata parteide edu ringkonniti ja selle seoseid referendumiga. Ehk kuidas on parteide valijaskond valimistsüklite jooksul Brexiti suhtes muutunud. Alumisel graafikul on parteide toetuse seos referendumi tulemusega ringkonna kaupa ja seda kõikidel valimistsüklitel alates aastast 1918. Graafikul on läbipaistavad need punktid, mis on statistiliselt ebaolulised (p>0.05). Lisaks on 1955-eelsetel aastatel valimis vaid 230 või vähem ringkonda, mistõttu nende aastate andmepunktid ei pruugi päris esinduslikud olla (isegi kui on statistiliselt olulised).\nGraafik 1: 1918-2019 valimistulemuste korrelatsioonid 2016. aasta Brexiti referendumiga\nGraafikult tuleb hästi välja, et juba aastaks 2000 oli Konservatiivide valija muutumas aina enam Brexiti nägu. Tööpartei valijaskond sai hilinemisega oma eurofiilse näo aga alles 2010. aastal, sellal kui liberaaldemokraadid olid alati leiboristidest sammu ees. Siit ka osaliselt see, miks varasemalt eurofiilne partei võttis UKIPi tõsiselt ja Tööpartei mitte - esimese valijaskonna uus nägu sundis. Osaliselt on vast selle põhjuseks rahvusvahelise uusvasakpoolsuse pealetung, mis erinevalt 20. sajandi algusest ei flirdi sündikalismi näol enam fašismi erinevate vormidega, vaid eelkõige globalismi või kapitalismiga, unustades ära töölisklassi jaoks hädavajaliku identiteedi, kogukonnatunde ja pärimuse. Viimased võtsid enda kanda konservatiivid.\nSiiski ei anna lihtne korrelatsioon kogupilti. Iga valijaskond koosneb mitmetest gruppidest ja on nüansse, mida ühe pintslitõmbega paika panna ei saa. Selles osas aitab alumine graafik, kus on lisaks korrelatsioonidele ka täpsemad seoste kujud.\nGraafikult tuleb välja, et Tööparteil läks varasemalt hästi piirkondades, mis hääletasid referendumil kas ülekaalukalt Brexiti poolt või ülekaalukalt selle vastu. Veidi rohkem oli küll neid, kes hääletasid vastu. Konservatiividel oli aga vastupidine olukord. Kõige paremini läks varasemalt piirkondades, millel puudus selge seisukoht. Ometi oli valijaskonnas rohkem neid, kes (aastatuhande vahetuse järel) Brexitit pooldasid.\n2019. aastal kaotas Tööpartei Brexitit tugevalt toetavad piirkonnad ja Brexitit mittetoetavates piirkondades kaotati samuti libdemmidele. Toorid kaotasid küll Brexitit mittetoetavates piirkondades (ülikoolilinnad, London jms), aga väike kaotus tuli võimsalt tagasi Brexitit toetavate piirkondade arvelt. Polünoom saadi peaaegu lineaarseks.\nKõige selle taustal on veel oluline see, kuidas parteilojaalsus on Suurbritannias (ja Läänes) aina vähenemas: „Kui 1960. aastatel tundis umbes pool elanikkonnast ennast tugevalt seotult mõne kindlaks kujunenud parteiga, siis 2015. aastaks tundis sama vaid 12% elanikkonnast" (“National Populism”. lk 250). Ülemised graafikud viitavad sellele, et 2017. ja 2019. aasta valimistega löödi pilt aga veel enam sassi. Toorid võtsid töölisklassi ringkondi, mis olid üle 50 aasta kõikumatult Tööpartei käes olnud (Workington jms). Põhjustele viitab ka alumine graafik.\nTooride valija oli juba eelnevalt läinud Brexiti nägu, mistõttu oli neil ka lihtsam muuta Brexit enda probleemiks, sellal kui Corbynit süüdistati nii Brexiti referendumi, nende kui ka eelmise valimiste ajal selles, et ta ei suutnud võtta selget positsiooni Brexiti osas. Väidetakse, et see oli ka meelega, arvestades ta euroskeptilist minevikku, kuigi pilt Tööpartei valijaskonnast viitab sellele, et positsiooni puudumisel oli põhjuseks ka leiboristide valijaskond ise. YouGovi uuringust tuleb välja, et toorid said 2019. aasta valimistel 74 protsenti lahkujate häältest, Tööpartei 14 protsenti ja Brexiti partei 4 protsenti (kusjuures enamasti Tööpartei ringkondades, sest Brexiti partei otsustas mitte seada üles kandidaate ringkondades, kus nad vähendaksid tooride enamust). Jääjate häältest suutis Leiboristlik Partei püüda vaid 49 protsenti, Liberaaldemokraadid 21 protsenti ja toorid 19 protsenti.\nMajandus või Identiteet?\nPildilt leiab ka vana tondi, keda toorid on korduvalt kõrvaldanud, kuid kes siis iga kord taas nende ridades välja ilmub. Jutt käib muidugi identiteediküsimusest, isolatsionismist, rahvuskultuuri(de)st, kadunud impeeriumist ja Suurbritannia põliselanikest. BNP 2010. aasta edu ja referendumi tulemuste korrelatsioon on 0.55. Identiteedi- ja immigratsiooniküsimus kollitas ka 2016. aasta referendumit, kuigi teda püüti kampaaniad näidisvähemuste ja õigustustega täites varjata. Nii oli väidetavalt suurem probleem Kowalczyk Poolast ja mitte Khalil Afganistaanist ning lahkumisel lubati hakata suurendama hoopis mitte-ELi immigrantide sissevoolu (mis on kiirelt unustatud). Ometi pidas 48% Brittidest immigratsiooni märgilise tähendusega probleemiks ja Vote Leave'i kampaaniasõnum "Take Back Control" vihjab kogu oma semiootilises kontekstis just kadunud impeeriumile, kõnetab valget töölisklassi, nende kahanevat rolli, mitte Khalili, kellel puudub riigis kuulsusrikas minevik. Tasub meelde tuletada ka esimese referendumi aegset poliitikut ja euroskeptikut Enoch Powelli, kelle verejõgede kõne muutis ta tolle perioodi tuntuimaks ja polariseerivaimaks poliitiliseks kujuks. On isegi väidetud, et Powelli kõne tõi Konservatiividele 1970. aasta valimisvõidu. Avalikkuses oli Powell populaarne, partei otsustas aga välja hiilinud tondi taas üle parda heita.\nIdentiteediküsimuse osas on ka välja toodud, et Brexiti poolt hääletasid piirkonnad, mis on etniliselt kõige homogeensemad ja majanduslikult suurlinnadest maha jäänud, mistõttu Brexiti põhjuseks peab olema see, et mitmekesisusega kõige vähem kokku puutunud piirkonnad otsivad majanduslikele probleemidele tundmatut musta lammast, keda probleemides süüdistada. Pilt muutub, kui fikseeritud demograafilise ülesehituse asemel vaadata ringkondi selle järgi, kus on viimase kümnendiga toimunud kõige suuremad etnilised muutused (“National Populism”. lk 182). Etniliste muutuste määr ennustab homogeensusest Brexitit paremini. Homogeensus ennustab Brexitit seetõttu, et etnilise muutuse määr on oluline kohalikule ja mitte sisserännanule. Samuti muutuvad puhtmajanduslikud põhjendused veel absurdsemaks kui vaadata ÜK majanduse seisu ja fakti, et ÜK töötute osakaal on madalaimas punktis pärast 1975. aastat. Relatiivne ilmajäetus on üks Brexiti ja populismilaine põhjustest, kuid kindlasti mitte peamine põhjus.\nMajanduslike põhjenduste osas on kõnekas ka YouGovi läbiviidud uuring, kus leiti, et 60% Brexiti pooldajatest olid nõus sellega, et Brexit on väärt märkimisväärset kahju Briti majandusele. 40% olid valmis ka selleks, et nad ise või nende lähikondlased kaotavad oma töö. Samas ei tasu unustada, et Brexiti rongile tõmmati kaasa ka arvestatav osa ÜK vähemustest - kolmandik mittevalgeid hääletasid Brexiti poolt. Ehk Kowalczyk siiski oli kellelegi murekohaks.\nRaske on ennustada, kuhu ÜK hakkab liikuma. Põhjuseks on Borise keeruline isiksus. Boris ei ole tuntud konservatiivse elustiili poolest, peale vembuviskamise on ta korduvalt jäänud vahele petmisega, valetamisega, ta on avalikult toetanud polügaamiat, ta lähikondlased kirjeldavad teda liberaalina. Samas käivad temaga kaasas ka Bullingdoni-aegne elitaarsus ja ta "seksistlikud, rassistlikud, islamofoobsed ja homofoobsed" kommentaarid. Erinevalt Cameronist on ta ära unustanud geihääle. Kui Johnson oli ajalehe Spectator toimetaja, siis ta lasi läbi ka artikleid, kus kiideti Enoch Powellit, räägiti IQ erinevustest rasside vahel jne.\nEdasistele arengutele võib vihjata Johnsoni peamine erinõunik Dominic Cummings, kes aitas Johnsonil Vote Leave’i kampaaniajuhina võita ka Brexiti referendumi. Cummings on poliitiliselt autsaider. Ta on mees, kellest Briti meedia räägib kas aukartuse või põlgusega (tema positsiooni kasvades aina enam aukartusega). Guardian kirjeldas teda tumedate kunstide meistri ja psühhopaadina, Mirror ja Dailymail kurja geeniusena, NewStatesman ohtliku eksentrikuna. Osaliselt on selleks ka põhjust, kuna Cummings on tuntud selle poolest, et pooldab jõulisi muudatusi ja ei jää viisakuse piiridesse – efektiivsus valdab teda kinnisideena ning ta on pühendanud oma blogis vähemalt raamatujagu teksti Whitehalli ametnikkonna ebaefektiivsusele, IQ probleemistikule ja igat sorti grupitööde optimiseerimismeetoditele. Ta mõtleb ja käitub nii, nagu Nick Land kujutab masinaid käitumas - igasuguse taktitunde ja ligimesearmastuseta. Loeb vaid see, kas see taktitunne paneb masinavärgi paremini tööle.\nTeine huvitav seos, millel tasub silma peal hoida, on Johnsoni ja ta valitsuse liikmete koostöö erinevate Atlase vabaturu mõttekodadega - IEA mõttekoda uhkustas sellega, et 14 uue valitsuse 32 liikmest on nende initsiatiivide vilistlased. IEA sarnaste mõttekodade eesmärgiks on riigi suuruse, rolli oluline ja vabaturu piirangute vähendamine. Nad esindavad USA libertaaride vaateid ja lähevad oma ideedega kohati kaugemale kui Thatcher kunagi läks. Siiski on Johnson mingis mõttes plindris. Kuna ta võitis suure hulga töölisklassi piirkondi ning tõi Tooridele parima tulemuse madalama sissetulekuga gruppide seas, siis denatsionaliseerimine, riigi tagasitõmbamine ja vaba turu prioriteediks seadmisel seab ta ohtu tooride jätkuva edu töölisklassi seas järgnevatel valimistel (kusjuures Johnson juba sattus leiboristide tule alla selle eest, et vabaturu mõttekodade ärgitusel ta väidetavalt kaalub NHSi erastamist). Oma uut valijaskonda paistab ta siiski teadvustavat, sest Brexiti kõrval on muutunud ta peamiseks mantraks politseinike, koolide, haiglate, teadusetoetuste ja meditsiiniõdede arvude tõstmine – see tähendab aina suurenevaid avaliku sektori kulutusi. Seetõttu võidakse minna vahepealsemat, Ungari ja Poola sarnast teed, kus paksu riigi sotsiaalkaitse jt funktsioonide osas hakatakse panema peamiselt rõhku küsimustele, mis toovad tulevikus ka reaalselt tagasi või on hädavajalikud – töötushüvitiste ja lastetoetuste asemel maksusoodustused, suure pere laenud jne. Lühidalt: võimalused, mitte toetused. Vabaturu ja õhukese riigi propageerijate ideed on ka kooskõlas Cummingsi optimiseerimisarmastusega. Osapooli ühendab viha paksu ja ebaefektiivse riigi vastu, mistõttu ka valimisööl oli ITVs ja mujal üks peamine teema see, mis nüüd Whitehalli ametnikkonnast saama hakkab.\nVabaturu mõttekodade kõrval tõusis Tooride seas ERG (European Research Group) tiiva mõjuvõim, mille liikmeid iseloomustab tugev euroskepsis ja padukonservatiivsus. Ehk markantseim näide on Jacob Rees-Mogg, kes oma kõnemanneeridelt, riietusstiililt ja vaadetelt sobitub rohkem 19. sajandi Briti aristokraatia sekka kui tänapäeva. Ometi on osad arvamusel, et koostöö ERG ja Johnsoni vahel tekkis pragmaatilisest vajadusest, mitte maailmavaadete suurest klapist. Nimelt sõltus eelmises parlamendis iga diili läbiminek sellest, kas Konservatiivide tugevat Brexitit toetav tiib annab kokkuleppele ka toetuse. Johnsonil on aga valimisvõidu suuruse tõttu nüüd võimalik vajadusel ERG-d ignoreerida. Andrew Sullivan väidab hiljutises Johnsoni isikuloos, et Johnsoni lähikondlaste sõnul valmistutaksegi ERG-d hülgama.\nSiiski on jäänud mainimata Johnsoni veel üks oluline külg: nimelt on ta üsna eraklik, tal pole erilisi liitlasi, pikaajalisi sõpru ega võrgustikke, mis tavaliselt peaministrid võimule toovad. Ta on küll oma kasvatuse ja ajaloo poolest poliitiline insider, kuid erinevalt oma erakonnakaaslastest on ta alati käinud mööda kõrvalradu. Tal pole ka kindlaid, pikaajalisi vaateid, ehk teatud snooblikkus, antiegalitaarsus ja irooniline elitarism välja arvatud. Ta oli üks esimestest tooridest, kes hääletas geiabielude teemal oma partei vastu, oli nii Londoni meerina kui ka varasemalt tuntud liberaalina. Talle on ette heidetud, et tal puudub moraalne kese ning oma otsused teeb ta puhtalt valijaskonna hetkeseisu järgi. Positsioonide hägususe tõttu projitseeritakse talle ka väga mitmesuguseid vaateid. Liberaalsed liitlased näevad temas paremradikaalide vaigistajat. Liberaali, kes suutis võlusõnade abil populismilaine tagasi paremtsentrisse tuua. Teised aga jällegi vastupidiselt krüptofašisti, kes on küüniliselt võtnud liberaalsemaid maske, et saavutada positsioon, mille harjal siis jälle pendeldada tagasi radikaalsusesse. Kõrvaltjälgijana on raske arvata, kummal poolel õigus on. Ehk on mõlemal ja Boris töötab erinevate osapoolte vahel käsnana, kes võtab toorest ambitsioonist ajendatuna oma hetkeste lähikondlaste ja valijaskonna vaateid üle või on ajaga ta vaated tõesti muutunud ja ta ei ole enam liberaalne Boris, kellena teda kunagi tunti.\nMida saab lähiaastatel aga kindlasti Borise valitsuselt eeldada on Brexiti lõpuleviimine (kusjuures leppeta lahkumine on samuti taas laual, osaliselt mänguteoreetilistel põhjustel) ja sõda ametnikkonnaga. Asi, millest meie EKRE veel vaid unistab. Suure küsimärgina jääb õhku aga küsimus, kas Boris osutub parempopulistiks vaid valijaskonna, vanade tekstide ja sõnade poolest või hakkab see väljenduma ka tegudes: immigratsiooni piiramine, vihakõneseaduste tagasivõtmine, pere rolli tugevdamine, klaaskuubiarhitektuuri keelamine jne. Lähitulevikus võivad „Yes Minister'i“ klipid muutuda tõsielu peegeldustest möödaniku naljadeks. Muu osas tuleb loota, et Boris oma valijaskonna muresid ei unusta.\nGraafikute metoodika ja allikad\nGraafikul 1 on joonistatud pearsoni korrelatsioonid. Liberaaldemokraadid ja neile eelnenud Liberaalid on ühe joone peal. BNP jt väiksemad erakonnad, kelle varasemad tulemused korreleeruvad 2016. aasta referendumiga, pole graafikul seetõttu, et kasutatud andmestikud olid nad “Teiste” all. Eraldi mainitud BNP korrelatsioon on saadud Democracy Clubist kättesaadavate andmete põhjal. Graafiku 2 jooned on saadud LOWESS’i teel.\nKuna ajas on muutunud valimisringkonnad ja nende piirid, siis varasematel valimisperioodidel pole kõiki ringkondi arvesse võetud. Arvesse võetud ringkondade arvud on järgnevas tabelis.\n1918 86 1945 86 1970 230 1997 510\n1922 86 1950 132 1974 279 2001 510\n1923 86 1951 132 1974 266 2005 548\n1924 86 1955 230 1974 266 2010 531\n1929 86 1959 230 1983 408 2015 628\n1931 86 1964 230 1987 408 2017 631\n1935 86 1966 230 1992 408 2019 630\n1987-2017 valimistulemused: https://researchbriefings.parliament.uk/ResearchBriefing/Summary/CBP-8647\n2019 valimistulemused: Democracy Club Next API https://developers.democracyclub.org.uk/api/v1/\nReferendumi tulemused ringkonniti: Hanretty, C. (2017). Areal interpolation and the UK's referendum on EU membership\nRahvuslane ja andmevoogude mõistja.


Meretranspordi LCL sõiduplaanid - Estonia | Kuehne+Nagel\nLeia kiiresti ja lihtsalt meie globaalse LCL võrgustiku sõiduplaanid.\nMeie kohalike ekspertide meeskonnad oskavad anda nõu, kuidas osakonteinerveod teid teenima panna. Pakume kohandatud, paindlikke ja tõhusaid osakonteinervedusid, mis aitavad teil täita oma lubadused ja saavutada oma eesmärgid. Kõik KN-i osakonteinerveod automaatselt CO2-neutraalsed ja 24/7 jälgitavad.\nSäästke laokuludelt ja viige kaubad kiiremini turule kasutades meie globaalset võrgustikku. Meie LCL sõiduplaanide lehel saate otsida ja leida kiiresti LCL graafikud üle 13 000 teekonna kohta.\nSaate ligipääsu meie ülemaailmsele LCL sõiduplaanile\nSaate iga väljumise kohta teada millal kaup peab hiljemalt olema konteinerterminalis\nNäete usaldusväärseid transiitaegu ja laevade nimesid\nLeiate infot konteinerterminalide aadressite ja lahtiolekuaegade kohta\nOlete kursis oma saadetistega ja saate automaatseid uuendusi ning hoiatusi\nAlusta otsimist täna: Sõiduplaan


automoto.ee foorumid - GAZ 24 automaat käigukast\nautomoto.ee foorumid > Klassika > Nõukogude Liidu autotööstuse pärand > GAZ 24 automaat käigukast\nTäisversioon: GAZ 24 automaat käigukast\n22-01-2009, 22:45 PM\nTahaks siis teada sellist asja, et millise auto automaat käigukasti (4-speed)\nsobiks GAZ 24 mootoriga kokku? Mul endal küll seda plaani oma autoga pole,sest ei näe mõtet aga kas selline asi on võimalik ja kas keegi on seda teha üritanud?\n24-01-2009, 23:42 PM\nKui nuppu ja raha on,siis kindlasti on see võimalik\n25-01-2009, 00:00 AM\nminu teada kõige paremini sobib sinna originaal automaatkast. Noh ise asi kas see vigur just 4- speed oli, ja kust sul see välja urgitseda õnnestub. gaz 21 automaat oli siin vist rohkem levinud.\n25-01-2009, 03:37 AM\nmesamees Kirjutas: Kui nuppu ja raha on,siis kindlasti on see võimalik\nPalun, tutvusta mulle ka Volga automaatkasti. Ainukesed automaadid olid nö. KGB Volgad, mis omasid Tðaika mootorit ja kasti. Volgal endal Pole automaati vähemasti seeria tootmises olnud.\nAinus GAZ 24 baasil valmistatud automaatkäigukastiga Volga mudel kandis indeksit GAZ 2424 - tegemist oli GAZ 13 tehnikat kasutava "julgeolekuversiooniga". Kuna auto kuulus eriti salajasse kategooriasse (GAZ 23 oli veel suhteliselt avalik), rakendati sellel mitmeid varjestusmeetoteid. Näiteks peitus GAZ 2424 salongis pealtnäha igati tavaline käigukang, mis toimis siiski automaatselt.\nÜldteada faktide kohaselt pole ühtegi automaatkäigukastiga GAZ 24 seeriamudelit tehtud.\nisegi siduripedaal oli alles, kuigi ei kandnud mingi funktsiooni.\n25-01-2009, 12:32 PM\nvähemalt gaz 21-el oli mingi aeg oma mootorile automaatkast olemas. Oma kehva töökindluse tõttu küll mitte kaua. Vihjeid sellise looma kohta saab volga.ee lehelt ja minu kehva mälu järgi oli pisut mainitud ka ühes E. Antoni raamatus.\nPigem ma vaataksin juba mingit läänelikku automaat käigukasti,mis sobiks ZMZ-24D ja 2401 mootoriga kokku!\nPeugeot 504D äkki?Arvan seda kuna selle eluka diisleid poogiti volgadele peale ja selle otsa läks volga enda kast ja arvan,et samamoodi läheb siis volga mootori otsa ka peksukoti kast.\n26-01-2009, 00:20 AM\nmesamees Kirjutas: Peugeot 504D äkki?Arvan seda kuna selle eluka diisleid poogiti volgadele peale ja selle otsa läks volga enda kast ja arvan,et samamoodi läheb siis volga mootori otsa ka peksukoti kast.\nMinu teada oli sidurikoda siiski erinev.\nJa kokkuvõttes on volga enda mootor nii uimane, et kui sinna panna veel automaat, siis .... edasi ei kommenteeri. Eks neid Jaan Tatikaid ikka leidu kes sellise asja tahavad ära proovida.\nOluliselt lihtsam oleks lääne mootor koos kastiga siis panna, ntx Opel Omega?\nKui kellelgi peaks tõsine huvi ikka olema oma Volga automaadiks (ja diisliks ) ümber ehitada, siis mul on olemas kogu komplekt (2,3td INDENOR , ZF kast ja vajalikud elektri kolad) Regamisega probleeme ei tohiks tulla, pandi ju neid samu mootoreid kunagi Belgias "export Volgadele peale.\nnymmik Kirjutas: Ja kokkuvõttes on volga enda mootor nii uimane, et kui sinna panna veel automaat, siis .... edasi ei kommenteeri.\nVolga mootor peaks juba suht madalatel pööretel arvestatavat momenti omama, nii et traditsiooniline automaatkast ei pruugigi väga hull variant olla... Neljased kastid kipuvad vist enamasti juba el. juhtimisega olema ning nende kokkupookimine ZMZ-ga võib üksjagu problemaatiliseks ostutuda.\n26-01-2009, 20:05 PM\nVaheplaat oli minu meelest vajalik. Otse Volga kast ja 504D mootor küll kokku ei hakka. Toetan viimast lauset ka kahel käel. Ehitamist on igaljuhul - komplektiga hakkab asi vähemalt pärast tööle.


Teadussaade avas füüsikatudengile mitu ust - Tänane leht\nTartu ülikooli teise kursuse füüsikatudeng Karl Reinkubjas usub, et tulevikus soovib ta end siduda kosmosetehnoloogiaga. FOTO: Margus Ansu\nEelmisel hooajal võitis teadussaate «Rakett 69» Tartu ülikooli füüsikatudeng Karl Reinkubjas. Saade on noormehe muutnud julgemaks ja avatumaks ning loonud võimalusi mitmetes ettevõtmistes kaasa lüüa.\nKarl Reinkubjas sattus eelmisel hooajal saatesse tänu oma sõbrale Madis Kaspar Nigolile, kes võttis samuti viiendast hooajast osa.\n«Kui saatesse pääsesin, mõtlesin, et oleks tore, kui ma esimesest saatest välja ei kukuks. Ma polnud nii optimistlik, et oleksin arvanud, et stuudiosaadetest edasi jõuan,» rääkis Reinkubjas.\nSaade saate järel, kui noormees jõudis üha kaugemale, tabas ta end üha enam mõttelt, et on võimalus võita. Finaalis tuli Reinkubjasel tollase Paide gümnaasiumi 11. klassi õpilase Kaarel Siimutiga mõõtu võtta ahelreaktsioonina toimiva masina ehk Goldbergi masina tegemises.\nKarl Reinkubjas rääkis, et saatesse minnes oli ta täiesti kindel, et ei oska ehitada neid asju, mida nõutakse. «Võit tuli loteriina, ma ei ütleks, et ma oleksin finaalis vastasest kõvasti üle ega parem olnud,» ütles ta.\nVõitja sai 10 000 euro suuruse teadusstipendiumi, samuti käis Karl Reinkubjas koos meeskonnaga uhiuues Hollandi kosmoseuuringute ja -tehnoloogia keskuses ESTEC.\nReisil räägiti Reinkubjase sõnul ka seda, millised on eestlaste võimalused kasutada sealseid laboreid.\n«See reis andis mulle rohkem mõista, et kosmosetehnoloogia on see, millega tahan tegeleda,» ütles «Rakett 69» võitja. Ta lisas, et valdkond pakub talle sügavat huvi, kuna see on eksootiline ala, mida niisama käega katsuda ei saa.\nTänavu suvel kutsus «Rakett 69» üks kohtunikest, füüsik Mart Noorma Reinkubjase Tartu observatooriumi ja Tartu ülikooli teadusmaleva vanemaks. Üheskoos Eesti ja Läti gümnasistidega ehitasid nad nelja nädala jooksul Helmholtzi puuri, mille abil saab tekitada ruumis kontrollitavat magnetvälja ning katsetada tulevase ESTCube’i satelliitide magnetilisi omadusi.\nLisaks sellele lööb Reinkubjas kaasa ESTCube-2 projektis. Noormees usub, et neid võimalusi ei oleks avanenud, kui ta poleks saadet võitnud.\nVähemalt pool noortest, kes saates soovivad osaleda, on gümnasistid. Reinkubjas ei usu, et ülikooliõpingud saates hakkama saamise lihtsamaks teevad. Ta ütles, et ei kasutanud ise ühtegi teadmist, mida ta ülikoolis õppides oli saanud.\nTema sõnul aga ainult koolitarkusest pardale pääsemiseks ei piisa, vaja on lihtsat ja loogilist mõtlemist, mis tuleb praktika ja kogemusega.\n«Rakett 69» üks kohtunikest, Tartu ülikooli füüsik Heli Lukner rääkis, et kui vaadata noori, kellel on saates väga hästi läinud, on gümnaasiumiõpilased ühed edukamad ning gümnasistid ei jää kindlasti tudengitele alla, sest keskkool annab reaalainetest laiapõhjalised teadmised.\nLukner ütles, et tänavu on huvilisi eriti palju, juba eelmise töönädala lõpuks oli registreerunuid 50–60 ringis, mis on suurusjärgus sama palju, kui eelmisel aastal katsetel käis. Ta lisas, et eriti oodatakse ja loodetakse võistlema neiusid.\nHuvilised saavad uueks hooajaks registreerida end saate veebilehel 2. oktoobrini. 5. oktoobril on salvestus, kus selguvad edasipääsejad. Saatesse pääsemiseks tuleb läbida loogikat, reaalteadmisi ja osavust proovilepanev teaduslabürint ning ette valmistada üheminutine ettekanne.\nTeadussaate kuues hooaeg läheb ETV eetrisse tuleva aasta alguses.\nTeadussaate «Rakett 69» uus hooaeg\n• Registreerimine kestab 2. oktoobrini.\n• Osaleda saavad 15–24-aastased noored.\n• Saatesse pääseb 15 võistlejat, kes jagatakse meeskondadesse.\n• Põhikohtunikud on Heli Lukner, Mart Noorma, Aigar Vaigu ja Riin Tamm.\n• Edasipääsejad selguvad 5. oktoobril.